|  |  |
| --- | --- |
|  | REPUBLIKA HRVATSKA |
|  | **KOPRIVNIČKO– KRIŽEVAČKA ŽUPANIJA**  Županijska skupština    Koprivnica, 26. veljače 2019. |

**Z A P I S N I K**

**od 25. veljače 2019.**

sa 12. sjednice Županijske skupštine Koprivničko-križevačke županije koja je održana u Gradskoj vijećnici u Koprivnici, Zrinski trg 1/I, s početkom u 16,00 sati.

Sjednica je sazvana pozivom KLASA: 021-01/19-01/3, URBROJ: 2137/1-02/01-19-2 od 15. veljače 2019. godine.

Sjednici prisustvuju:

**članice i članovi Županijske skupštine:**

**-** Vlado Bakšaj, Mijo Bardek, Goran Borčić, Damir Felak, Miljenko Flajs, Marko Fucak, Goran Gregurek, Mario Hudić, Irena Jagarinec, Siniša Kavgić, Renato Kivač, Miroslav Kovačić, Tihana Kraljić, Tomislav Kučina, Jadranka Lakuš, Martina Leljak, Ivica Lukač, Zlatko Makar, Vjekoslav Maletić, Branko Mesarov, Dajana Milodanović, Đurđica Mustaf, Eugen Pali, Hrvoje Parag, Tomislav Pasariček, Mirko Perok, Stjepan Peršin, Željko Pintar, Verica Rupčić, Marijan Ružman, Ivan Sabolić, Ivica Srbljinović, Željko Šantić, Božidar Štubelj, Marija Vukobratović, Matija Zamljačanec, Robertina Zdjelar.

Sjednici ne prisustvuju:

1. Dejan Kutičić
2. Željko Lacković, opravdano,
3. Siniša Maroševac, opravdano,
4. Siniša Pavlović, opravdano.

**Ostali prisutni:**

1. Darko Koren, župan,
2. Darko Sobota, zamjenik župana,
3. Ratimir Ljubić, zamjenik župana,
4. Marina Horvat, pročelnica Upravnog odjela za poslove Županijske skupštine i pravne poslove,
5. Melita Ivančić, pročelnica Službe ureda župana,
6. Darko Masnec, pročelnik Upravnog odjela za financije, proračun i javnu nabavu,
7. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu,
8. Željka Koluder Vlahinja, pročelnica Upravnog odjela za zdravstveno-socijalne djelatnosti,
9. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine,
10. Damir Petričević, pročelnik Upravnog odjela za prostorno uređenje, gradnju i zaštitu okoliša,
11. Željka Kolar, ravnateljica Javne ustanove za upravljanje zaštićenim prirodnim vrijednostima,
12. Melita Birčić, ravnateljica PORE Regionalne razvojne agencije Koprivničko-križevačke županije,
13. Zlatko Filipović, ravnatelj Županijskog zavoda za prostorno uređenje,
14. Elizabeta Horvatić, predsjednica Stručnog kolegija za djelatnost patologije,
15. Željko Jurković, predsjednik Županijskog savjeta mladih,
16. Helena Matica Bukovčan, viša savjetnica – specijalistica za poslove Županijske skupštine,
17. Verica Ujlaki, viša savjetnica – specijalistica za informatičku podršku,
18. Nino Šegrc, viši stručni suradnik za informatiku,
19. Marija Kovačec, snima sjednicu,
20. Petra Slavečki, Radio Kaj,
21. Goran Generalić, Radio postaja Koprivnica,
22. Sandra Levak Miklošić, Radio Drava,
23. novinari TV Srce,
24. novinari VTV.

PREDSJEDNIK: Otvaram 12. sjednicu Županijske skupštine Koprivničko-križevačke županije i pozdravljam sve prisutne današnjoj sjednici.

Prije početka rada po predloženim točkama obavještavam vas da će Udruga „Bolje sutra“ u suradnji s Koprivničko-križevačkom županijom unutar realiziranog projekta „Želim znati kako imati“ održati simuliranu tematsku sjednicu Županijske skupštine dana 27. ožujka (srijeda) u 11,00 sati u Gradskoj vijećnici.

Za simuliranu sjednicu biti će potrebna i vaša pomoć te ćemo vas kroz kratko vrijeme kontaktirati kako bi se određeni broj članova i članica Županijske skupštine uključio u rad, posebice članovi i članice Županijske skupštine koji su ujedno i članovi Odbora za obrazovanje, kulturu, znanost, sport i nacionalne manjine kao i članovi Odbora za financije i proračun.

Sada prelazimo na radni dio sjednice te molim pročelnicu Marinu Horvat da izvrši prozivku članica i članova.

MARINA HORVAT*: (Proziva članove i izvješćuje o broju prisutnih)*

PREDSJEDNIK: Utvrđujem da je sjednici prisutno 37 članova i da ova Županijska skupština može donositi pravovaljane odluke.

Molim pročelnicu Marinu Horvat da nas izvijesti o izvršenju zaključaka s prošle sjednice.

MARINA HORVAT: Svi zaključci s prošle sjednice su izvršeni, a opći akti objavljeni u Službenom glasniku 21/18.

PREDSJEDNIK: Skraćeni zapisnik s prošle 11. sjednice smo primili. Ima li kakvih primjedbi na skraćeni zapisnik?

Ako nema dajem skraćeni zapisnik na glasovanje.

Konstatiram da je skraćeni zapisnik prihvaćen s 37 glasova.

Za današnju sjednicu primili smo prijedlog s 27 točaka dnevnog reda.

Osim toga primili smo i dopunu dnevnog reda pod nazivom „Donošenje Zaključka o davanju prijedloga izmjene Mreže javne zdravstvene službe“.

Prijedlog je da ova točka postane točka 22, dok se ostale točke pomiču za jedan.

Pozivam predlagatelja zamjenika župana Ratimira Ljubića da obrazloži prijedlog.

RATIMIR LJUBIĆ: Ministarstvo zdravstva najavilo je donošenje nove Mreže javne zdravstvene službe. Naše zdravstvene ustanove su iskazale svoje potrebe i prijedloge za izmjenom i proširenjem postojeće javne zdravstvene službe. Obzirom da je za to potrebno i mišljenje predstavničkog tijela jedinice područne samouprave, kao i činjenice da se predstavničko tijelo rijetko sastaje, stoga molimo da se ova točka uvrsti u današnji dnevni red kako bi donijeli Zaključak o davanju prijedloga izmjene Mreže javne zdravstvene službe.

PREDSJEDNIK: Dajem prijedlog za dopunu dnevnog reda na glasovanje.

Županijska skupština jednoglasno, sa 37 glasova „za“ prihvaća prijedlog dopune dnevnog reda.

PREDSJEDNIK: Otvaram raspravu o predloženom dnevnom redu. Ako se nitko ne javlja dajem na glasovanje predloženi dnevni red.

Županijska skupština jednoglasno sa 37 glasova „za“ prihvaća sljedeći

**D N E V N I R E D:**

1. Donošenje Odluke o dodjeli javnih priznanja:
   1. Nagrade Koprivničko-križevačke županije za životno djelo,
   2. Nagrade Koprivničko-križevačke županije za promicanje ljudskih prava „Mara Matočec“,
   3. Nagrade Koprivničko-križevačke županije za doprinos ugledu i promociji Koprivničko-križevačke županije (dvije nagrade),
   4. Nagrade Koprivničko-križevačke županije za iznimno postignuće u protekloj godini (dvije nagrade),
   5. Zahvalnica Koprivničko-križevačke županije (pet zahvalnica),
2. Razmatranje Izvješće o radu župana Koprivničko-križevačke županije za razdoblje od 1. srpnja do 31. prosinca 2018. godine, s prijedlogom Zaključka,
3. Donošenje Odluke o raspoređivanju sredstava iz Proračuna Koprivničko-križevačke županije za financiranje političkih stranaka zastupljenih u Županijskoj skupštini Koprivničko-križevačke županije za 2019. godinu,
4. Donošenje Odluke o dopuni Odluke o naknadama predsjedniku, potpredsjednicima i članovima Županijske skupštine Koprivničko-križevačke županije i njezinih radnih tijela,
5. Donošenje Odluke o pokretanju  izrade Plana razvoja Koprivničko-križevačke županije za razdoblje 2021.-2030.,
6. Donošenje Odluke o zakupu i kupoprodaji poslovnoga prostora u vlasništvu Koprivničko-križevačke županije,
7. Donošenje Odluke o stavljanju izvan snage Odluke o postupku i uvjetima javnog natječaja i kriterijima vrednovanja ponuda za davanje u zakup zajedničkih lovišta na području Koprivničko-križevačke županije,
8. Donošenje Programa javnih potreba za obavljanje djelatnosti Hrvatske gorske službe spašavanja, Stanice Koprivnica na području Koprivničko-križevačke županije u 2019. godini,
9. Donošenje Rješenja o izmjeni Rješenja o osnivanju i imenovanju predsjednika/ predsjednice i članova/članica Povjerenstva za ravnopravnost spolova,
10. Donošenje Rješenja o imenovanju predsjednika i članova Povjerenstva za procjenu šteta od elementarnih nepogoda Koprivničko-križevačke županije,
11. Donošenje Rješenja o stavljanju izvan snage Rješenja o osnivanju i imenovanju Komisije za provedbu javnog natječaja za davanje u zakup zajedničkih otvorenih lovišta na području Koprivničko-križevačke županije,
12. Razmatranje Izvješća o provedbi savjetovanja s javnošću u postupcima donošenja i provedbe općih i drugih akata Koprivničko-križevačke županije u 2018. godini, s prijedlogom Zaključka,
13. Razmatranje Izvješća za 2018. godinu o provedbi Akcijskog plana suzbijanja korupcije u Koprivničko-križevačkoj županiji za razdoblje od 2018. do 2020. godine,,
14. Razmatranje Izvješća o radu Antikorupcijskog povjerenstva Koprivničko-križevačke županije za 2018. godinu, s prijedlogom Zaključka,
15. Razmatranje Izvješća o radu Županijskog savjeta mladih Koprivničko-križevačke županije za 2018. godinu, s prijedlogom Zaključka,
16. Razmatranje Izvješća o radu Županijske koordinacije za ljudska prava za 2018. godinu, s prijedlogom Zaključka,
17. Razmatranje Izvješća o radu Službeničkog suda u Koprivničko-križevačkoj županiji za 2018. godinu, s prijedlogom Zaključka,
18. Razmatranje Izvješća o radu Etičkog povjerenstva Koprivničko-križevačke županije za 2018. godinu, s prijedlogom Zaključka,
19. Razmatranje Izvješća o obavljenim obdukcijama i radu mrtvozorničke službe za 2018. godinu, s prijedlogom Zaključak,
20. Razmatranje Informacije o odobravanju i utrošenim sredstvima za pravo na troškove ogrijeva u 2018. godini, s prijedlogom Zaključak,
21. Donošenje Zaključka o davanju prijedloga Mreže hitne medicine,
22. Donošenje Zaključka o davanju prijedloga izmjene Mreže javne zdravstvene službe,
23. Donošenje Zaključka o utvrđenom interesu za sklapanje III. Aneksa Ugovora o zakupu poslovnih prostorija s PORA Regionalna razvojna agencija Koprivničko-križevačke županije, bez provođenja javnog natječaja,
24. Donošenje Zaključka o davanju suglasnosti na Odluku o stjecanju nekretnine Osnovne škole Sokolovac,
25. Donošenje Zaključka o davanju suglasnosti na Odluku o darovanju nekretnina Općini Sveti Ivan Žabno,
26. Donošenje Zaključka o usvajanju Izvještaja o korištenju sredstava Proračuna Koprivničko-križevačke županije za 2018. godinu, Proračunska zaliha za:
27. studeni,
28. prosinac,
29. Donošenje Zaključka o formiranju Centra izvrsnosti unutar Koprivničko-križevačke županije,
30. Pitanja i prijedlozi članova i članica.

PREDSJEDNIK: Sjednice su održali: Odbor za financije i proračun, Odbor za statut i poslovnik, Odbor za gospodarski razvoj, Odbor za obrazovanje, kulturu, znanost, sport i nacionalne manjine, Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost, Odbor za poljoprivredu, šumarstvo i vodoprivredu i Odbor za izbor i imenovanja.

Klubovi članova Županijske skupštine također su održali sastanke.

Prelazimo na 1. točku dnevnog reda.

Točka 1.

PREDSJEDNIK: Prijedloge Odluka za dodjelu javnih priznanja smo primili. Prijedloge je utvrdio Odbor za dodjelu javnih priznanja.

Obrazloženje daje predsjednik Odbora za dodjelu javnih priznanja Zlatko Makar, ako smatrate da ima potrebe.

Ako ne, da li se predstavnici klubova članova žele javiti?

Otvaram raspravu za članice i članove.

Ako se nitko ne javlja, prelazimo na glasovanje.

Glasujemo pojedinačno o svakom prijedlogu.

Nakon glasovanja, **o svakom prijedlogu odluke posebno**, Županijska skupština jednoglasno sa 37 glasova „za“ donosi

O D L U K U

o dodjeli Nagrade Koprivničko-križevačke županije za životno djelo

Mariji Prodan, prof. def. iz Križevaca

Županijska skupština sa 36 glasova „za“ (trenutno prisutnih) donosi

O D L U K U

o dodjeli Nagrade Koprivničko-križevačke županije

za promicanje ljudskih prava „Mara Matočec“

Radmili Funtek iz Borovljana

Županijska skupština jednoglasno sa 37 glasova „za“ donosi

O D L U K U

o dodjeli Nagrade Koprivničko-križevačke županije za doprinos

ugledu i promociji Koprivničko-križevačke županije

doc.prim.dr.sc. Elizabeti Horvatić, dr. med.spec. patologije iz Koprivnice

O D L U K U

o dodjeli Nagrade Koprivničko-križevačke županije za doprinos

ugledu i promociji Koprivničko-križevačke županije

Hrvatskoj gospodarskoj komori – Županijskoj komori Koprivnica

O D L U K U

o dodjeli Nagrade Koprivničko-križevačke županijeza iznimno postignuće

u protekloj godini Tari Knežević iz Bakovčica

O D L U K U

o dodjeli Nagrade Koprivničko-križevačke županije

za iznimno postignuće u protekloj godini Saši Višaku iz Kamenice

O D L U K U

o dodjeli Zahvalnice Koprivničko-križevačke županije

Dobrovoljnom vatrogasnom društvu Legrad

O D L U K U

o dodjeli Zahvalnice Koprivničko-križevačke županije

Dobrovoljnom vatrogasnom društvu Ferdinandovac

O D L U K U

o dodjeli Zahvalnice Koprivničko-križevačke županije

Šahovskom klubu Picok“c Đurđevac

O D L U K U

o dodjeli Zahvalnice Koprivničko-križevačke županije

Žuži Zabjan iz Ždale

O D L U K U

o dodjeli Zahvalnice Koprivničko-križevačke županije

Kulturno umjetničkom društvu „Prigorje“ Križevci

Sve odluke prilažu se zapisniku i čine njegov sastavni dio.

PREDSJEDNIK: Čestitam svim dobitnicama nagrada.

Točka 2.

PREDSJEDNIK: Izvješće o radu Župana smo primili. Raspravu su proveli svi odbori sazvani za ovu sjednicu, osim Odbora za izbor i imenovanja i Odbora za statut i poslovnik, te podržali Izvješće.

Obrazloženje daje župan Darko Koren.

DARKO KOREN: Sve vas na početku srdačno pozdravljam. Ukratko ću se osvrnuti na ovo Izvješće o radu župana. Neki će reći da je to lanjski snijeg, ali to jednostavno nije istina, jer snijega nije bilo, nego se radi o svim aktivnostima koje smo kao izvršna vlast, ja sa svojim zamjenicima, pročelnicima, stručnim službama, obavio u tom referentnom razdoblju. Cilj je da se informiraju stanovnici naše Županije o ostvarenim rezultatima rada i provedenim aktivnostima. U samom Izvješću se nalazi prikaz važnijih projekata, mjera, aktivnosti i svi relevantni podaci koji su pripremljeni od strane naših nadležnih upravnih tijela. Cilj Županije, odnosno našeg djelovanja je poboljšati kvalitetu života stanovnika ove Županije kako to naši temeljni akti govore, kako bi osigurali ravnomjerni razvoj ovog prostora, a što je definirano i u Županijskoj razvojnoj strategiji koja će biti predmet donošenja naših sljedećih odluka. Nastavili smo uspješnu suradnju sa jedinicama lokalne samouprave s kojima smo kontinuirano održavali radne sastanke, kako kroz Kolegij, a tako i pojedinačno, ovisno o potrebama.

Od važnijih posjeta našoj Županiji, posebno treba istaknuti posjet ministra zaštite okoliša i energetike Tomislava Čorića, isto tako ministra mora, prometa i infrastrukture Olega Butkovića. O tome smo puno govorili u tim razdobljima pa nema potrebe to ponavljati. Sigurno da su oba posjeta bili jako važni za naš prostor, pogotovo zbog projekata koji se ovdje provode i onih kojih smo i nositelji, a onih koji su tzv. nacionalni projekti, poput gradnje željezničke pruge i planiranog nastavka gradnje brze ceste. Sa gospodinom Čorićem smo najviše razgovora potrošili na projekt Piškornice Regionalni centar za gospodarenje otpadom. Osim tih bitnih, velikih kapitalnih projekata razgovarali smo i o našim svakodnevnim problemima, posebice u prometnoj infrastrukturi, a koji se reflektiraju kroz nedovoljno financiranje županijskih uprava za ceste, općenito, tako onda i naše.

Od drugih važnih posjeta mogli bismo spomenuti posjet veleposlanika Turske i raznih drugih delegacija. Obrazlažem vam skraćeno, jer mislim da svako od vas kojeg je ovo Izvješće interesiralo, povrh uobičajenog, mogao pronaći sve potrebne podatke u njemu.

Unaprijedili smo međunarodnu suradnju i pozitivno utjecali na zajedničke projekte. Zajedno smo s kolegama iz drugih županija održali nekoliko sastanaka, a isto tako smo svi skupa održali nekoliko sastanaka na razini Vlade Republike Hrvatske sa predsjednikom Vlade i ministrima iz pojedinih resora. Neke od tema bile su promjene zakona o sustavu državne uprave o kojem se puno govorilo krajem prošle godine. Znadete da je ova godina prijelazna u smislu integracije svih službi državne uprave u županijski sustav. Preuzet ćemo, gotovo, sve funkcije koje sada ima državna uprava ima na razini županije. Razgovarali smo o određenim razvojnim sporazumima. Isto tako o problematici dugovanja zdravstvenih ustanova, posebno bolnica, uspostavama sustava gospodarenja otpadom, Zakona o raspolaganju državnom imovinom i ostalom. Obzirom da se ovo predmetno Izvješće odnosi na, da kažem, relativno kratko razdoblje od šest mjeseci, potrebno ga je sagledavati kroz jedan duži period, kroz kontinuitet pojedinih projekata, i u kontekstu dužeg vremenskog razdoblja, posebno uvažavajući one projekte koji su dugoročniji i koji se provode kroz nekoliko faza. To je ukratko o ovom Izvješću. Otvaramo mogućnost za raspravu i za pitanja. Predlažem da ga ovakvog usvojite.

PREDSJEDNIK: Da li se predstavnici Odbora žele javiti?

Predstavnici klubova članova?

MARIJA VUKOBRATOVIĆ: Na samom početku moram reći da Klub SDP-a i Hrvatskih laburista ovo Izvješće neće podržati. Mi smo, a župan je dao dobar uvod, da kad se govori o projektima, planovima i izvješćima, ne treba se obazirati samo na ovih šest mjeseci, nego treba sagledati duže razdoblje. U tom periodu kao i ovih šest mjeseci o kojima se raspravlja, naš Klub je dao niz inicijativa, dao je niz amandmana, dao je niz prijedloga, upozorili smo na neke nelogičnosti i krive odluke i poteze koji se rade, međutim, naše inicijative, naši prijedlozi, uglavnom, su naišli na neodobravanje, naprotiv, za neke mogu reći da su i sa podsmjehom odbačeni.

To je glavni razlog zbog čega mi ovo Izvješće nećemo podržati. Međutim, pažljivo iščitavajući Izvješće, željela bih upozoriti na nekoliko stvari.

Prvo što mi je upalo u oči, a i župan je to sada ponovio, rekao je da je održao vrlo uspješan niz susreta sa najvećim dužnosnicima u državi, pa između ostalog našu Županiju je posjetio i ministar mora, prometa i infrastrukture Oleg Butković. Na tom sastanku se raspravljalo o nastavku izgradnje brze ceste. Ja sam na jednoj od zadnjih sjednica postavila pitanje, koja je to točno trasa kojom bi brza cesta trebala ići, jer to zanima veliki broj žitelja naše Županije od Križevaca pa sve do Koprivnice. Informirala sam se u Križevcima gdje bi se taj novi projekt i program mogao vidjeti, međutim, nisam naišla na nikakav odgovor, nitko mi nije znao reći. Postavila sam vijećničko pitanje, na njega nisam nikada dobila odgovor. Znam jedino da je sigurno da ide nastavak izgradnje brze ceste Križevci-Vojakovački Kloštar, koja bi usput bilo rečeno bila i ovako i onako napravljena, jer je tu sve riješeno, da se vladajući u tom trenutku nisu žurili tu brzu cestu do Križevaca otvoriti, jer su išli izbori.

Drugi dio moje primjedbe odnosi se na posjetu župana predsjedniku Vlade. Župan kaže da se tamo razgovaralo, između ostalog i o bolnici. U Izvješću se govori o tome kako je jedan dio duga bolnice kroz ovaj period o kojem raspravljamo, namiren, radi se o 4,5 milijuna kuna. Izvješće bi bilo puno cjelovitije, kvalitetnije da nam se usput reklo koliki je još dug bolnice ostao, u kojem periodu se misli taj dug namiriti, kako se misli uopće bolnica izvući iz tih dugova. Nadalje, u Izvješću se govori i o koncesijama, između ostalog, da se na natječaj koji je raspisan, za sedam liječnika obiteljske medicine, 17 liječnika dentalne medicine, dva liječnika predškolske medicine, nije nitko javio. Po meni je pitanje zašto je to tako? Možda liječnici ne vide svoju perspektivu u ovoj našoj Županiji.

Nadalje, osvrnut ću se, djelomično, na poljoprivredu, naravno to se od mene očekuje, a moji kolege će govoriti o nekim drugim stvarima. Između ostalog, mi u svakom proračunu ili rebalansu proračuna dajemo amandmane na potpore koje županija daje. Zadnji amandman koji smo dali odnosi se na potpore male vrijednosti za dostizanje standarda ekonomske veličine gospodarstva. Taj amandman nam je, kao i svi drugi, odbijen. Međutim, u Izvješću se vidi da je došlo nekoliko zahtjeva, četiri zahtjeva su udovoljena i sva sredstva su vrlo brzo potrošena. Mi smo tražili da se sredstva na toj stavci povećaju, jer smatramo da je to od izuzetne važnosti za naše poljoprivrednike. Ako oni nemaju dovoljno ekonomsku veličinu gospodarstva, onda se ne mogu javljati na fondove i ne mogu dobiti sredstva.

Upalo mi je u oči da je Program raspolaganja poljoprivrednim zemljištem gotov za nekoliko općina, za nekoliko općina je u postupku, međutim, ono što moram primijetiti da se tablica i tekst razlikuju u podacima. Kao i mnoga druga izvješća vezana uz poljoprivredu je prilično šlampavo napravljeno i moram ga ponovno kritizirati, kao što sam radila puno puta do sada. Rado bih da to nije tako, ali nažalost je. Naravno da nam je vrlo važno da tu programi budu što prije gotovi, jer do sada u godinu dana kako je Zakon donijet nije dodijeljen još niti jedan hektar poljoprivrednog zemljišta, a znamo koliko je on važan za poljoprivrednu proizvodnju.

Jedna od naših inicijativa je bio i distributivni centar, 26. 2. 2018. nam je župan rekao da će on vrlo brzo biti izgrađen, da je sve pokrenuto, gradnja hladnjače je već gotovo pri kraju, a i da se dogovorilo sa distributivnim centrom zajedno sa Podravkom, jednom općinom, nekim privatnikom. Mene bi zanimalo, u Izvješću o tome nema ništa, da čujemo dokle je to došlo.

Osvrnut ću se na još jednu točku, a to je da je vrlo uspješno proveden projekt besplatne prehrane za 1334 osnovnoškolca koja su u siromaštvu ili u riziku od siromaštva. Sva čast na provedenom projektu, međutim, ja bih se kao župan zapitala i ne bih mirno spavala, dokle bi i jedno dijete bilo gladno.

PREDSJEDNIK: Otvaram raspravu.

SINIŠA KAVGIĆ : Svaki puta kada čitam izvješće, sve sam više uvjereniji da smo sve više postali prosječni. Nekad je ova Županija bila prosperitetna, imala je mogućnost razvoja i napretka. Međutim, što je i župan rekao, ako pogledamo na jedan duži period, zadnjih deset godina, pa da vidimo koliko smo toga napravili, po kojim djelatnostima, od turizma, od poljoprivrede, od obrazovanja itd., vidjet ćemo da smo napravili vrlo malo. Kad padnete u prosječnost, onda dolazite do jedne letargije, a krajnji rezultat je nazadovanje, a krajnji rezultat nazadovanja pokazuje vam broj učenika u osnovnim školama koji, po meni, rapidno pada i bojim se ako se ovaj trend nastavi dalje, da ćemo uskoro imati poluprazne učionice, da će oni koji će se ovdje školovati, odlaziti iz ove Županije jer ovdje ne vide perspektivu i razvoj. Županije oko nas koriste svoje prirodne resurse i idu naprijed. Što se tiče i prometne infrastrukture i zaštite okoliša, gospodarstva, mi smo jedini koji imamo pozitivni statistički podatak, to je zahvaljujući Podravki, odnos uvoza i izvoza. U svim drugim segmentima smo pali. Nikad župan ovdje nije rekao zašto nismo prvi u Hrvatskoj po povlačenju europskih sredstava. Čemu je to razlog? Zašto ne bi bili? Zato što se on nema vremena baviti takvim stvarima, određenim osobama iz PORE prepustio da one odlučuju koji su projekti dobri, koji nisu. Nemamo kvalitetne projekte, nemamo kvalitetne programe i to je rezultat jednoga zaostajanja u razvoju.

Ako pogledamo kroz turizam, godinama ona Šoderica je onakva kakva je, postoje neki pomaci, ali su vrlo mali. Niti tu Šodericu nismo znali iskoristiti. Rekao sam, za početak, da bi bilo dobro napraviti biciklističke staze od sjevera i od istoka i od zapada prema Šoderici. Da stavimo to naše podravsko blago u funkciju kako treba biti, ali i to se isto nije dogodilo. Izvješće, s kime sam se sastao, gdje sam bio, što sam razgovarao, nisu dovoljni. Fali terenskog rada, fali osjećaja senzibilnosti prema svojim žiteljima koji žive u Županiji. Propadaju nam ruralna područja, to su sve problemi koji se guraju pod tepih, a ovdje se pokazuje glamur i sjaj, što nije baš tako.

TOMISLAV KUČINA: Na Izvješće o radu župana osvrnut ću se u dva oblika. Jedan dio ću prokomentirati i dati svoje stavove i svoje mišljenje, a na drugi dio ću postaviti neka pitanja i zamoliti župana za određene odgovore.

Krenut ću sa EU projektima, budući su oni navedeni na početku samog Izvješća, gdje je navedeno da je kroz 25 projekata povučeno oko 300 milijuna kuna. Navest ću primjer iz jedne druge županije, gdje je županiji došao upit prema jednoj ustanovi kojoj je županija osnivač, da kaže koliko su projekata u određenom periodu odradili i koja sredstva su povukli. Naravno, ustanova je to vratila natrag, nakon toga su zvali iz županije i tražili su neka dodatna pojašnjenja i tako u tom razgovoru za što će im ti podaci, kažu imamo županijsku skupštinu pa da se malo pohvalimo. U tim nekim projektima županija nije sudjelovala niti mrvicu, niti u projektiranju tih projekata, niti u ostvarenju. Ne znam da li je ovdje tako ili nije, možda je u ovih povučenih 200 milijuna kuna Županija sudjelovala, možda je svih za 300 milijuna u 25 projekata Županija stvarno odradila.

Drugi dio, ima jedan grafikon gdje je udio Županije u vrijednosti projekata Republike Hrvatske. Imamo 21 županiju, kada bi gledali prosječna županija povlači 4,76% vrijednosti projekata. Ti projekti su u ovoj tablici svrstani u tri skupine. Naša Županija je u jednom području povukla 3,92, u jednom 4,51, a u jednom katastrofalnih 1,21. U sva tri područja smo ispod prosjeka Republike Hrvatske. Volio bih da živim u Županiji koja je u svima, ako ne u svima, barem u jednom segmentu povlačenja tih sredstava, prosječna ili iznad prosjeka Republike Hrvatske.

U zadnje vrijeme dosta se pričalo o novim statističkim regijama, ono što ću moliti je više kao pojašnjenje nama članovima Županijske skupštine, ali i ostalim stanovnicima naše Županije, da li su to samo statističke regije na temelju kojih će se povlačiti određena bespovratna sredstva ili te regije imaju još, što se tiče povezivanja, neke druge elemente. Također, ako imamo informaciju koliko je do sada poduzetnika s područja naše Županije u prošlim statističkim regijama povuklo tih bespovratnih sredstava i u kojem postotku, a koliki je plan u ovoj novoj statističkoj regiji u nekom budućem periodu.

Gospodarstvo Županije na 11. mjestu od 21 županije, u odnosu na Republiku Hrvatsku, opet smo u donjem dijelu. Ne moramo biti prvi, ali možemo biti u gornjem dijelu što se tiče razvijenosti gospodarstva.

Naša Županija je poljoprivredno prehrambena Županija. Imamo poljoprivredno prehrambeni sajam u Gudovcu, gdje iz naše Županije imamo samo sedam izlagača. Na sajmu koji je udaljen 20 km od naše Županije. Mislim da tu treba potpora županije ili utjecaj na naše izlagače da se što više izlaže i promovira naša Županija.

Što se tiče zdravstva, tu je već nešto spomenuto s ove govornice, ponovit ću, sedam koncesija za liječnike opće medicine, 17 za liječnike dentalne medicine, nitko se nije javio. Najveći problem je u seoskim sredinama, gdje nema dovoljno liječnika i gdje vam jedan liječnik pokriva broj pacijenata za duplo veći broj. Oni rade maksimalno koliko mogu. To je isto tako kao da našem županu damo da vodi dvije županije. On u ovo vrijeme u 16,00 sati može biti samo ovdje na sjednici županije, ne može biti u nekoj drugoj županiji na sjednici, u isto vrijeme. Tako je i s liječnicima, ako imaju dupli broj pacijenata, normalno da se ne može pružiti adekvatna zdravstvena zaštita svim stanovnicima županije.

Znamo da je iseljavanje iz seoskih ruralnih sredina u zemlje Europske unije, a jedan dio iseljavanja je u veće gradove u okruženjima. Jedan od razloga je i taj. Nadam se da nitko od nas ne želi da se na području Županije zbog nedostatka liječnika dogodi neki slučaj, kao što se nedavno dogodio u Metkoviću. Županija mora na neki način stimulirati te liječnike, pa kada biraju između dvije županije, gdje će doći, odluče doći u našu. Tu Županija mora odraditi taj dio.

Što se tiče prometa, imali ste akciju „Akcija sigurno u prometu“ gdje je u 2018. godini educirano 517 učenika 5. razreda. Netko tko je to upisivao nije upisao točne podatke, jer je u tekstu 571, a u tablici 517, ali sam došao do točnog broja 517, na način što je 70,00 kuna po polazniku subvencionirala županija, pa na temelju iznosa koji je izdvojen za tu namjenu, došao do tog broja 517. Do 2016. godine taj program je prolazilo 1100 do 1400 učenika. To je pad više od 50%. Možda mislimo da je naša Županija najsigurnija Županija u prometu, pa ne treba više raditi edukacije na tom području. Iznijet ću vam statističke podatke na području Republike Hrvatske, onda ću reći kakvi su podaci za našu Županiju. Prosjek Europske unije poginulih na 100.000 stanovnika je 4,9%. Najbolje zemlje Europske unije su Švedska, Norveška koje imaju oko 2%, Hrvatska je na 7,9, iza nas su samo dvije zemlje koje su lošije Bugarska i Rumunjska 9,6 i 9,8. Ukoliko bi iz Republike Hrvatske izvukli samo našu Županiju, mislite da su Rumunjska i Bugarska katastrofa, nisu, 11,7. Ono što treba biti korektan, treba reći da su to službeni podaci objavljeni za 2017. godinu, za 2018. godinu nisu još objavljeni službeni podaci, neslužbeni govore u korist da je situacija bolja 6,9. Idemo na bolje ali se ni s time ne smijemo zadovoljiti.

DAJANA MILODANOVIĆ: Ja ću u svoje ime, a i u ime većine iz nezavisnih Željka Lackovića reći da nećemo, nažalost, podržati Izvješće župana. Razlog zbog kojeg nećemo podržati Izvješće je izostanak inicijative. Nekoliko puta smo naglasili kako su naše susjedne županije iskoristile mogućnost i prijavili su se na projekte energetske obnove škola. Bjelovarsko-bilogorska županija je prijavila sve svoje škole, dok smo mi u našoj Županiji prijavili samo dvije škole. Nažalost, propustili smo priliku da obnovimo sve naše osnovne škole jer je natječaj za energetsku obnovu javnih zgrada trajno zatvoren 5. veljače. Isto tako imamo tu sreću da u našoj Županiji imamo Podravku koja, evo, ima rekordne rezultate, no poljoprivreda je grana koja temelji našu budućnost. Niste prepoznali vodne potencijale i niste pokrenuli projekt izgradnje sustava navodnjavanja kojim bi na području naše Županije omogućili razvoj poljoprivrede kroz povećanje poljoprivrednih prinosa, a stali bi na kraj sušama. Navesti ću primjer Virovitičko-podravske županije koja trenutno navodnjava 1% svojih površina, a izgradnjom sustava navodnjavanja će povećati sustav navodnjavanja na 5,5%, odnosno navodnjavat će 6.200 hektara. Kako su to učinili, učinili su da su se prijavili na određene projekte, da su ishodili građevinsku dozvolu i prijavili se na natječaj, mjeru 43, odnosno tip operacije 431 – investicije u osnovnu infrastrukturu javnog navodnjavanja.

Izvješće nećemo podržati iz razloga izostanka inicijative za brzu cestu. Imali ste razno razne sastanke, ovdje s ministrom, a projekt se i dalje nije pomaknuo s mrtve točke, dalje su projektirana dva traka, a trebala bi biti četiri traka. Dok recimo Bjelovarsko-bilogorski župan je okupio gospodarstvenike i saborske zastupnike čijom inicijativom je osigurano 37 milijuna kuna u državnom proračunu. Mene osobno zanima što ste učinili da se osiguraju sredstva za brzu cestu do Koprivnice u narednom razdoblju?

ROBERTINA ZDJELAR: Slušajući kolege kako su komentirali ovo Izvješće, došla sam do zaključka, kako ne gledamo ovu temu na isti način. Čini mi se da neki sagledavaju Izvješće da su to striktno aktivnosti Županije koje se odnose na instituciju Županije, što nije točno. Znamo da Županijska razvojna strategija ne podrazumijeva samo razvoj institucije Županije, odnosno tvrtke ili poduzeća ili uprave, kako god ćemo to nazvati, nego je to dokument koji u sebi sadrži sve ono što bi trebalo pomoći da se razvije prostor, pa je iz toga logično da će Županija u bilo kojem segmentu uključiti sve projekte koji su planirali ili se realiziraju na ovom prostoru, što je pozitivno i što je u redu. S druge strane bih htjela vjerovati da je Županija, barem, dionik u smislu da lobira, ako već ne sufinancira te iste projekte i nadam se da će u nekom budućem programskom razdoblju, koje vidim da je najavljeno od 2021.-2027., Županija tu svoju strategiju u tom pravcu i krojiti da se prepozna aktivni dionik, naglasak je na aktivnom dioništvu, a ne samo skupljanju podataka o tome kakvi su se projekti proveli na prostoru Županije.

Isto tako bih htjela reći da sve ono što nije provedeno ili možda nije prepoznato u danom trenutku ili za to nisu postojali potencijali da se to isfinancira, potpomogne i slično, rekla bih da su to teme koje su vezane uz godišnje izvještaje i uz pripremu proračuna i rebalanse, a ne uz jedan tehnički izvještaj kao što je Izvješće župana.

STJEPAN PERŠIN: Drago mi je bilo čuti kad smo pod 1. točkom bili svi suglasni i jednoglasno podržali predložene kandidate za dodjelu županijskih nagrada. Nije bilo dovoljno mjesta da svi dobe nagradu, jer svi koji su bili predloženi su ih zavrijedili.

Sada čujem da neki izvješće neće podržati iz razloga, kako je navedeno, to je brza cesta, a spominjemo smrtno stradale. Bilo bi dobro da je kolega rekao gdje su ti stradali. Hrvatska je sa 1390 stradalih za 300 smanjila stradanja na cestama. Hrvatske autoceste su jedne od najboljih u Europi, tuneli, brze ceste i tu se ne strada. Strada se na lokalnim cestama, strada se na županijskim, gradskim cestama. Ovaj podatak za našu Županiju, bilo bi dobro da je kolega naveo gdje su stradali. Nije općina kriva za stradavanje tih ljudi. Ljudi voze brzom cestom, pa dođu na lokalne ceste koje su preopterećene. Moramo dati podršku toj brzoj cesti, svim našim cestama koje su u izuzetno lošem stanju. Naša Županija ima puno cesta, a malo vozila, s obzirom na površinu i to je naš problem. Što se tiče sigurnosti u prometu, djeca s područja naše Županije su prvaci Europe, nekoliko puta. Iz Križevaca je cijela ekipa bila prva. Ova Županija je tome pridonijela, ne samo ona, tu su nastavnici, profesori, policajci koji su s njima radili. Nije dobro izvući samo ono što je negativno, treba reći i ono što je pozitivno. Mislim da je dobro da se ovo Izvješće župana pretrese, ali moramo reći da je puno akcija koje se provode, posebno kod vatrogasaca, kad se jave problemi, na Županija izuzetno veliku brigu baš i u tom segmentu. Mislim da ne bi bilo dobro da rasprava ide u nekom krivom smjeru. Brzu cestu trebamo podržati, prugu također. Mislim da ovo Izvješće trebamo prihvatiti.

TOMISLAV KUČINA: Iz govora mojeg prethodnika ispada da smo mi protiv brze ceste. Ja taj podatak nisam izgovorio, normalno da nam je svima u cilju, što se tiče brze ceste, da se što prije izgradi dio do Kloštra, odnosno isprojektira i izgradi dio do Koprivnice. To je neupitno.

Svi ovi podaci koje sam ja spomenuo, nisam niti jedan podatak izmislio, podaci su službeno objavljeni za 2017. godinu, a za 2018. koje ja imam su točni podaci, samo što nisu službeno objavljeni. Što se tiče broja poginulih u prometnoj nesreći se smatra i onaj koji je preminuo u bolnici nekoliko dana nakon prometne nesreće od posljedica prometne nesreće. Ti se podaci nisu sakupili na jednu centralnu poziciju. Činjenica je da kroz našu Županiju prolaze dvije izrazito prometne ceste, ona kroz moju Općinu za Bjelovar i podravska magistrala i da je tu intenzitet prometa puno veći i da je veća opasnost prometnih nesreća, kao što je i činjenica da naša Županija ima 618 m po km², a Republika Hrvatska 517. Znači, imamo i gušću prometnu mrežu, veći broj prometa i normalno da se to događa, ali to ne znači da ne trebamo raditi u cilju sprječavanja i nastanka prometnih nesreća.

MARKO FUCAK: Osvrnut ću se na ovo Izvješće, kasnije ću replicirati gospodinu Peršinu. Osobno bih možda bio zadovoljan s ovim Izvješćem, ali u samom Izvješću se ne nalaze informacije o radu župana, nego su to više statistički podaci koji se temelje na nekoj razvojnoj strategiji Županije. Vezano uz izgradnju brze ceste, za koju je sam ministar naveo da će ići sa jednim trakom u svakom smjeru, a mi opet naivni Podravci, tzv. gruntovčani kakvim nas smatraju iz drugih krajeva Hrvatske, mi smo se složili s tim da je to u redu. Treba pitati Dalmatince da li bi se oni složili s jednim trakom brze ceste po Jadranu. Imamo Podravku koja hrani cijelu Hrvatsku, hranimo i preko pola Europe, zar mi Podravci nismo zaslužili brzu cestu sa dvije trake u jednom smjeru. Mislim da smo zaslužili. Kao što sam rekao Izvješće je takvo kakvo je, forma se uvijek zadovolji, ali nema u njemu elemenata o radu župana, navedeni su neki sastanci sa ministrima, ali to je sve više izvučeno iz podataka o razvojnoj strategiji same Županije.

Gospodinu Peršinu repliciram, nije problem prihvatiti Izvješće o radu župana. Uvijek se stvara ta neka petlja između vladajućih i oporbenih stranaka, u svim segmentima društva, bilo u Saboru, bilo u skupštinama, općinama. Kada vladajući nešto podrže, oporba je protiv, ako je dobra ideja, ja osobno, bez obzira što sam oporba mogu podržati taj projekt. Nije u redu mi podržimo nešto, a župan unazad nekoliko godina nije podržao niti jedan dobar prijedlog koji je imala oporba. U jednoj susjednoj županiji, da bude još veći apsurd, umirovljenici drže većinu i onda su bili u stanju glasati protiv povećanja mirovina ili naknada u Županiji jer drže većinu vladajućima, kako je naredio župan tako se moraju pridržavati. Trebamo jedanput stati na kraj, trebamo se ponašati civilizirano i gledati na boljitak županije. Znači, u slučaju bilo tko predloži dobar prijedlog, treba ga podržati, bez obzira da li smo SDP-e, ako župan ima dobar prijedlog normalno treba ga podržati. Tako smatram i sa druge strane, ukoliko oporba da jedan dobar prijedlog trebaju ga i vladajući podržati.

BOŽIDAR ŠTUBELJ: Replicirao bih mojem prethodniku koji je govorio o umirovljenicima i podršku umirovljenika županu i naravno vijećnicima koji čine većinu ove Skupštine. Mislim da taj podatak nije točan. Mi nismo podržali župana radi toga jer je župan jedne ili druge strane, nego smo ga podržali iz razloga što je prihvatio programe koji idu u korist umirovljenika. Što je najbitnije ti se programi realiziraju. Prije pet dana imali smo sjednicu Savjeta za umirovljenike i osoba starije životne dobi koji upravo to potvrđuje o čemu ja govorim. Sjećam se vaše rasprave kada smo govorili o prihvaćanju subvencioniranja smještaja u dom. Znate koja je povratna informacija, ovo je prva mjera koja je donesena da ne pita za vlasnike domova, već pita za korisnike. Upravo ti korisnici su ti kojima su subvencije itekako dobro došle i koje podržavaju ne samo korisnici već i vlasnici domova. To je mjera koja je pomogla svim umirovljenicima u županijskom i privatnim ustanovama za smještaj starijih i nemoćnih osoba. Ono što želimo napraviti u nastavku našeg mandata je da tu mrežu pokušamo nadograditi, ali naravno proračun je taj koji u tome u najvećoj mjeri i ovisi. Nemojmo ići na takve niske udarce. Nama je bitno da umirovljenici i osobe starije životne dobi dobe dostojanstveno što mogu u ovoj Županiji.

Što se tiče plaće i mirovine niti ova Županija ne može direktno utjecati na visinu mirovina, mislim da to svi znamo. Mirovine se definiraju u Ministarstvu rada i mirovinskog sustava, preko Zavoda i tamo se odlučuje o tome. Činjenica je da mirovine redovno dolaze, da se usklađuju redovno po propisima, da će se sada izračun raditi za razdoblje odnosa cijena i mirovina, a ne kao što smo imali do sada da se to radi za razdoblje cijele godine.

MARIJA VUKOBRATOVIĆ: Gospodin Božo poznamo se 45 godina, bili smo veliki prijatelji, ja još uvijek mislim da smo prijatelji. Međutim, ovo moram reći, nije pošteno i nije fer da kažete kako podržavate župana zato što je on podržao vaše projekte. HSU i mi smo išli skupa na izbore, radili smo izborni program u koji smo uvrstili, ali sve i jedan vaš prijedlog. Građani su nam dali, ne znam točno, 40 i nešto posto na temelju tog programa. Vi ste nas napustili, ali sigurno iz nekih drugih razloga, ne iz tih, što vaši zahtjevi ne bili podržani kod nas.

PREDSJEDNIK: Izašli smo iz teme, tema je Izvješće župana.

ZLATKO MAKAR: Na prošloj sjednici postavio sam pitanje na koje sam dobio odgovor, 61 umirovljenik u našoj Županiji je ostvario pravo na subvencioniranje smještaja, što ukupno iznosi 89.000,00 kuna. Ako je 61 umirovljenik na 115.000 stanovnika naše Županije, briga o umirovljenicima, onda tu ne štima matematika. Znam da u mojoj općini Novigrad ima preko 100 umirovljenika i da su tri doma na području Općine sa preko 200 korisnika, nitko nije dobio subvenciju.

BOŽIDAR ŠTUBELJ: Želio bih pojasniti ovu brojku o kojoj je gospodin Makar govorio. Činjenica je da 61 korisnik koristi pravo na subvencioniranje smještaja, ali niste do kraja pročitali to izvješće u kojem kaže da dva doma nisu uopće poslala zahtjev za korisnike. Znači, Županija tu nije mogla natjerati vlasnika doma da se korisnici tog doma prijave za subvenciju. U tom dijelu smo napravili iskorak, obišli smo te domove, ukazali na potrebu da se ljude upozna da imaju mogućnost subvencije. Ovo o čemu vi govorite spada u onu kategoriju udomiteljskih obitelji. To su obitelji do 20 korisnika. Razmišljamo i planiramo, ali naravno da nas u tome definira i određuje mogućnosti proračun. Tamo smo imali predviđeno 107 korisnika koji su dulje od pet godina na području naše županije i koji spadaju u cenzus do 3.800,00 kuna mirovine. Radi se o toj kategoriji i radi se o kategoriji koju moramo u narednim koracima napraviti. Činjenicu koju ne možete pobiti da je ovo potez koji je prvi puta sagledao korisnike, a ne vlasnike domova.

MARKO FUCAK: Repliciram gospodinu Štubelju, niste me dobro slušali, nisam spomenuo HSU iz Koprivničko-križevačke županije, nego iz susjedne županije. Možete si kasnije poslušati snimku. Dobro je ovo što ste kasnije rekli zbog čega podržavate župana, čuo sam informaciju koja kola iz vaših redova, možda ne iz vaših, nego od predsjednika Županijske skupštine, da ste podržali župana Korena samo iz tog razloga da se ne bi opet potrošilo milijun ili dva, za ponovljene izbore, u slučaju ako se ne sastavi većina.

IVAN SABOLIĆ: Neću govoriti o sadržaju, formi samoga Izvješća, u njemu piše ono što župan smatra da je najbolje uradio, to je legitimno i legalno. Kolegice i kolege iznijeli su razlog zbog kojih mi nećemo podržati Izvješće, kao Klub. Mene zanima zašto Izvješće nije vezano na financijsko izvješće, jer dio ovog Izvješća u kojem su ispisane neke financijske mjere, onda bi vidjeli pravo financijsko poslovanje i onda bi mogli kvalitetnije i bolje raspravljati o samom Izvješću. Znam da se financijska izvješća predaju kasnije, onda smo mogli ovu točku odgoditi dok ne bi imali pravo financijsko izvješće, onda bi mogli kvalitetnije raspravljati o svim stvarima jer bi imali financijsku podlogu. Ako ne možemo imati kompletno financijsko izvješće, da smo imali nacrte, to sigurno imate jer vodite preko računala, onda bi lakše bi mogli raspravljati i ocijeniti da li je Izvješće pozitivno ili negativno.

DARKO KOREN: Drago mi je da je ovo Izvješće proizvelo toliki broj rasprava što govori da je prisutan interes, ali govori i u prilog tome da smo jako puno radili. To je pozitivno, a negativno je to što većina rasprava izlazi van konteksta ovog dokumenta koji se zove Izvješće o radu župana. Ja sam na trenutke imao dojam da razgovaramo o izvješću prometne problematike ili nekih drugih sektora. To je vaše pravo koje vam da predsjednik Skupštine.

Što se tiče rasprave, ići ću redom, gospođe Vukobratović, zaista nikad ne mislim da ne treba podržati neku inicijativu, prijedlog, amandman oporbe, isto kao što je to netko suprotne strane rekao da nije protiv toga da se podrži nešto što smatra da je dobro, kao što vi ne smatrate da je nešto dobro, tako vjerojatno većinu toga ni mi ne prepoznamo kao nešto dobro ili prepoznajemo kao dobro, ali nešto što je neprovedivo, prije svega s aspekta proračuna. Ima stotine stvari koje su sigurno dobre da bismo ih prihvatili, ali one u kontekstu raspoloživosti sredstava nije ih moguće provesti. To se onda sve svodi na nekakve politizacije. Moramo razgovarati na nekim realnim osnovama. Podržali bi ono što je realno. Ja ću dati stručnim službama da iz svih tih vaših rasprava sa prijašnjih sjednica izvade koji su to bili vaši prijedlozi i gdje je tu zapravo neka realnost. Najmanje je točno da smo se mi prema tim vašim prijedlozima odnosili sa nekim podsmijehom. To sigurno nije točno. Mi se prilagodimo predlagačima i to sagledavamo na taj način.

Što se tiče zemljišta na prostoru koji vi spominjete, a vjerojatno tu imate i neki osobni pogled na tu tematiku, a radi se o zoni od Križevaca do Koprivnice, a vi ste zainteresirani za prostor oko Carevdara. Reći ću vam da namjerno nećemo reći kud ide trasa, da i znam neću vam reći. Ako taj podatak dobijete u Hrvatskim cestama onda ćete ga znati. Ja da ga i znam ne bih vam ga rekao, jer otklanjamo na taj način određene špekulacije, kupovinu zemljišta, sadnju višegodišnjih nasada, sa ambicijom da se to onda zemljište proda po višoj cijeni, kad bude otkup zemljišta. Vjerojatno tu ima sigurno istine. Ne kažem da vi osobno imate te špekulativne ambicije, ali ima toga u tom prostoru.

Što se tiče bolnice i dugova, valjda je jasno da je to jedna malo šira problematike od izvješća o radu župana za šest mjeseci prošle godine. O tome smo puno razgovarali pa i na sastancima sa ministrom i sa premjerom, ja sam osobno inicirao tu točku kao temu na našoj sjednici sa Vladom u Rijeci. Isto tako smo nekoliko puta na Zajednici županija o tome razgovarali, to je problem koji je, nažalost, državni i mi ga sami ne možemo riješiti bez uloge države. Isto ako problem tih koncesija koje vi spominjete, više nema koncesija, sada su to od 1. siječnja ordinacije. Nije sjajna situacija, ali vjerujte mi što možemo nekakvim dekretom riješiti, nekim posebnim mjerama u okviru onoga što možemo, trudimo se napraviti. Održali smo već nekoliko sastanaka sa predstavnicima Liječničke komore koji su u našoj Županiji zastupane po njihovom povjereniku dr. Mišiću. Želimo se uključiti u jedan program subvencioniranja kredita za stanove ili kuće za liječnike i medicinsko osoblje. To je jedan program u koji smo se uključili, očekujemo od njih ulazne podatke na temelju kojih bi pročelnik i stručne službe mogle izračunati koji bi to iznos bio koji ćemo staviti pred vas, da vi odlučite o tome u kojem ćemo obuhvatu poduprijeti tu mjeru i sve radnje koje činimo. Nije se dobro izgovarati u smislu da je kod drugih još gore, ja to znam, ali stvarno je to tako. Mi na tjednoj bazi imamo sastanke sa ravnateljima naših zdravstvenih ustanova. Ravnateljica Doma zdravlja bila je u petak kod nas gdje nam je iznijela najnovije podatke o tome. Znam da ima problem sa stomatolozima, sa pedijatrom u Križevcima, ima problem u Đurđevcu, najviše zbog toga što je najudaljeniji i prometno je malo problematično. Sve mi to znamo, ali to vam je nešto što ja mogu, a neću riješiti. To čak ni vi ne možete riješiti.

Što se tiče poljoprivrednog zemljišta, gospođo Vukobratović, pitanje je upućeno općinama. Općine su bile dužne napraviti programe raspolaganja poljoprivrednim zemljištem. Zakon kaže ukoliko one to ne naprave, onda to umjesto njih mora napraviti županija. Mi to sada radimo, već smo u poodmakloj fazi toga. Činjenica je da su općine tu malo zakazale, malo od njih je taj program napravilo, ne znam iz kojih razloga, ali mi našu zakonsku obvezu u tom smislu izvršavamo. Mislim da tu nemamo nikakvih otvorenih pitanja. Ako bi trebala postojati, ona bi trebala biti upućena od strane Ministarstva poljoprivrede, mislim da ih sada trenutno nema.

Što se tiče distributivnog centra, on, ne znam da li na radost ili na žalost, nečiju, već funkcionira u dobroj mjeri, u Općini Virje. Ono što smo razgovarali da postoji jedan zajednički projekt Podravke i jednog privatnog poduzeća i Općine u velikom dijelu, tu Županija nije uključena. Tamo je, zaista, napravljen jedan kompleks, načelnik Općine Virje gospodin Perok, koji je ovdje, može vam o tome, ne sad, dati određenu informaciju, ako vas to, doista, zanima. To jednostavno funkcionira.

Što se tiče programa oko gladne djece, zaista ne znam koju ste poruku htjeli poslati. Mi zaista provodimo taj program „Svi u školi, svi pri stolu“, sutra imamo o tome konferenciju, kojoj se skupini djece slabijeg imovnog stanja želi izjednačiti barem u startu, da svi startaju iz iste linije. Napravili smo onoliko koliko smo mogli. Prvi smo prihvatili taj projekt i mislim da je to dobro, svi su ga ocijenili pozitivno, osim vas.

Mislim da sam vam na sve odgovorio, možemo i bilateralno razgovarati o pojedinim pitanjima, ako budete imali potrebu.

Gospodinu Kavgiću, on stalno ima tezu da su županije oko nas bolje, da smo mi prosječni. Nekad je dobro biti prosječan, s tim da ja ne prihvaćam da je to naš cilj. Naravno da želimo biti iznad prosječni, u nekim stvarima smo, prema nekim podacima zaista iznadprosječni. Nedavno smo imali raspravu o tome s ravnateljicom PORE, gdje imamo određenih statističkih podataka, koji ukazuju da smo u nekim segmentima u samome vrhu. Po korištenju sredstava iz Programa ruralnog razvoja smo treći u Hrvatskoj. To nitko nije spomenuo. Slažem se da bi u svima trebali tako biti. Tko ne bi htio biti prvi, ali to je ta realnost.

Isto tako povlačenje sredstava EU fondova. To je vječna tema, imam tu neke podatke koje ću vam iznijeti. Mi većinu tih svojih aktivnosti provodimo preko Razvojne agencije, zato što ju imamo, zato ju financiramo i zato što je ona regionalni koordinator. U Županiji imamo jednu osobu koja je koordinator svih aktivnosti na razini Županije, svih naših proračunskih korisnika, svih naših ustanova, svih onih koji sudjeluju, svih partnera. PORA je, ako govorimo o prošloj 2018. godini, a to je sastavnica i ovog Izvješća, provodila ukupno 14 projekata u kojima je imala status prijavitelja ili partnera u ukupnoj vrijednosti 144 milijuna kuna. Pružila je stručnu i savjetodavnu pomoć u pripremi 39 projekata ukupne vrijednosti za jedinice lokalne samouprave, ustanove i ostale dionike javnog sektora u vrijednosti 176 milijuna kuna. Pružila stručnu savjetodavnu pomoć u provedbi 12 projekata ukupne vrijednosti, isto tako JLS, ustanove i ostale dionike u vrijednosti 42 milijuna kuna. Pripremila i provodila ukupno 17 projekata za korištenje potpora za ulaganja temeljem Zakona o poticaju ulaganja iz programa ruralnog razvoja Republike Hrvatske, razdoblje 2014.-2020. i u okviru poziva da za dostavu projektnih prijedloga IMPUS, te programa namijenjenom malom i srednjem poduzetništvu ukupne vrijednosti 147,7 milijuna kuna. Sveukupno u 2018. godini PORA je pripremala i provodila 82 projekata ukupne vrijednosti 509,6 milijuna kuna. Ako trebate neka dodatna pojašnjenja, gospođa ravnateljica je tu.

U 2019. godini, sada smo u 2. mjesecu, provodi se devet EU projekata ukupne vrijednosti 36 milijuna kuna, u okviru devet različitih natječaja, trenutno se priprema 15 projekata ukupne vrijednosti 95 milijuna, za općine, škole i ostale ustanove. Imamo Program Mađarska-Hrvatska, 11 projekata vrijednosti 53 milijuna, CEKOM jedan projekt 30 milijuna, turistička zajednica Grada Koprivnice 9,3 milijuna kuna, Hlebine OCD projekt 2,0 milijuna kuna i Hitna služba jedan projekt 500.000,00 kuna. Za razne dionike s područja Županije, a kojih je pet, tri općine i jedan grad i jedna osnovna škola, za sada pruža stručnu savjetodavnu pomoć u provedbi šest projekata, ukupne vrijednost 23 milijuna kuna. Program „Zaželi“ su dva projekta Novigrad Podravski i Virje 8,3 milijuna kuna i mjera 722, to su dva projekta Novigrad Podravski i Koprivnički Ivanec 4,2 milijuna kuna. Energetska obnova su dva projekta Novigrad Podravski i Križevci 10,7 milijuna kuna. Sveukupno u pripremi i provedbi PORE trenutno je 30 projekata ukupne vrijednosti i154,5 milijuna kuna. To su podaci kojima raspolažemo. Ako vi smatrate da su neistiniti, lažirani, tužio bih ravnateljicu.

Gospođa Milodanović, energetska obnova škola. Mi smo se opredijelili za jedan realniji koncept. Ne kažem da nije dobro ovo što je Bjelovarska županija napravila, oni su prijavili sve. To ne znači da će sve realizirati. Prvo neće sve dobiti, drugo nemaju sredstva za vlastito učešće. Mi ono što imamo, imamo. Nije istina da je taj projekt trajno obustavljen. Ja sam sa potpredsjednikom Vlade i ministrom graditeljstva razgovarao neki dan i ovih dana bi trebao doći kod nas u posjetu, imamo određene informacije da će se u 9. mjesecu ponovno taj program otvoriti.

Govorite o Podravci, o možda najvećoj povijesno iskazanoj dobiti, što je za svaku pohvalu, zbog koje sam sretan, ali sam shvatio da nas kritizirate zbog mogućnosti da domaća poljoprivredna proizvodnja ima značajnije učešće u tome, s time se slažem. Mi smo s naše strane za to spremni, kad govorimo mi, mi smo na strani malih kooperanata, OPG-ova, a vi ste na strani onih koji to trebaju prihvatiti, zato jeste u Nadzornom odboru Podravke. Molim vas da to podržite.

Što se tiče brze ceste, netko je spomenuo 37 milijuna kuna. Ministar Butković je jasno pred novinarima, pred svima nama na sastanku rekao da je osigurano 160 milijuna kuna za I. fazu gradnje, do Vojakovačkog Kloštra, te da se paralelno priprema dokumentacija uključujući i otkup zemljišta u Carevdaru, za dalje do Koprivnice.

Gospođa Zdjelar je dala sugestiju da Županija mora biti aktivni dionik, ona je dugo bila moja pročelnica i ona zna da smo mi jako aktivni.

Gospodinu Fucaku ne bih imao što odgovoriti, jedino bih se mogao s njim složiti, u njegovoj izjavi, da se treba ponašati civilizirano.

Gospodin Makar, slažem se s tim, mi smo pokrenuli te programe, za neke treba nešto vremena da bi zaživjeli, krenuli smo dobro, vrlo interaktivnom korespondencijom sa korisnicima, čuli ste to, isto tako i sa koalicijskim partnerima. Imamo ambiciju to proširiti u idućoj godini na veliki obuhvat korisnika, za to nam treba samo 1,3 milijuna kuna. Nadam se da ćete svoje ruke dati za to iduće godine.

Gospodin Sabolić, kad je gospodin Kavgić spomenuo Šodericu, onda mislim da i vi imate tu svoju ulogu koja je, po meni, postala jako sporedna, pa vas molim da ju pretvorite u glavnu, a mi ćemo biti sporedni. Vaš komentar da bi ovo Izvješće trebalo pratiti financijsko izvješće, jednostavno nije moguće, barem u najvećoj mjeri. Zakonom je određena metodologija i obuhvat ovog Izvješća i ono se u najvećoj mjeri ne može tako prikazivati, jer se ne može financijski prikazati trošak mojeg sastanka sa turskim veleposlanikom. Jasno je određena metodologija i način kako se ova izvješća pripremaju, tako ih i radimo.

Gospodinu Kučini, oko EU projekata mislim da ste dobili kvalitetan odgovor. Što se tiče NUC regija, one su samo statističke regije. Sada ova cijela prašina koja se digla, temelji se samo na jednom konceptu potpora poduzetnicima, gdje svakako treba sagledavati one inicijative i ideje koje su neki naši političari iznijeli, ja se mogu s njima složiti, naši poduzetnici bi imali određeni benefit, kada bismo bili svrstani u jednu NUC regiju sa istočnim dijelom ove države. Mi moramo shvatiti one koji vode ovu državu. Država se ne vodi iz ove prostorije, ona se vodi iz Vlade, ona se vodi državnički, nacionalno, regionalna politika se mora sagledavati na taj način. Mi jednostavno moramo prihvatiti ove činjenice i složiti se s tim da je ovo najbolje od devet ponuđenih prijedloga. Možda u određenom mikro interesu za nas, trenutno, nije, ali globalno gledajući svakako za ovu državu je. Mi smo dio ove države, ne možemo uvijek polaziti samo od sebe, tako da mislim da je ova postojeća podjela najkvalitetnija.

PREDSJEDNIK: Time zaključujem raspravu i dajem na glasovanje Izvješće o radu župana.

Županijska skupština sa 23 glasa „za“, 8 „protiv“ i 5 „suzdržanih“ donosi

**Z A K L J U Č A K**

**o prihvaćanju Izvješća o radu župana Koprivničko-križevačke županije**

**za razdoblje od 1. srpnja do 31. prosinca 2018. godine**

Zaključak i Izvješće prilažu se zapisniku i čine njegov sastavni dio.

Točka 3.

PREDSJEDNIK: Prijedlog Odluke smo primili. Raspravu su proveli Odbor za financije i proračun i Odbor za statut i poslovnik i nemaju primjedbi.

Zaprimili ste i digitalnim putem amandman predlagača koji se odnosi na umanjenje financijskih sredstava dodijeljenih političkoj stranci Živi zid te se u prilogu amandmana nalaze mišljenja Ministarstva uprave i Državnog izbornog povjerenstva, koja mišljenja su zaprimljena nakon sazivanja ove sjednice.

Obrazloženje daje pročelnica Marina Horvat.

MARINA HORVAT: U skladu sa suglasnošću župana obrazložit ću i amandman kojeg ste zaprimili. U članku 4. Odluke dodaje se jedan stavak kojim će se umanjiti godišnji iznos koji pripada političkoj stranci Živi zid čiji je član gospodin Dejan Kutičić, na način da će se taj isti iznos umanjiti za 7.048,98 kuna i preostali iznos iznosit će 5.152,19 kuna. Sukladno uputi DIP-a i Ministarstva uprave bilo je potrebno ovaj iznos umanjiti na ovaj način kako sam rekla.

Što se tiče same Odluke, ona je u skladu sa proračunskim sredstvima koja su osigurana u Proračunu za 2019. godinu i njegovim projekcijama. Osigurali ste 515.000,00 kuna. U obrazloženju postoji tablica iz koje je jasno vidljivo na koji način su sredstva podijeljena. Po svakom članu pripada 12.291,17 kuna. Taj iznos se uvećava za 10%, ukoliko u svojim političkim strankama imate predstavnice ženskog spola. Radi se o uobičajenoj Odluci koja se donosi ili krajem godine ili početkom tekuće godine.

PREDSJEDNIK: Da li se predstavnici odbora žele javiti?

Da li se predstavnici klubova žele javiti? Otvaram raspravu.

MARKO FUCAK: Financijska sredstva koja dobivaju stranke iz županijskog proračuna su velika. Možemo reći da sve to skupa izgleda malo nakaradno, s obzirom da imamo skoro 20% siromašnih u Županiji. Trebali bi se zapitati što nama, kao strankama, ta sredstva znače, većinom za financiranje kampanje, tako iz godine u godinu. Svi građani, a čak i oni koji nisu članovi stranaka sudjeluju u financiranju tih političkih stranaka. To nije u redu. Stranke bi se trebale financirati putem nekih privatnih i korporativnih donacija i članarina. Uzimati novce od građana koji nemaju veze s politikom i političkim strankama, mislim da nije prihvatljivo. Znam da nitko tko je na vlasti neće rušiti Zakon o financiranju političkih stranaka, jer im isti ide u korist. Trebali bi pokazati veličinu i odreći se dijela tih sredstava i dati onima kojima treba, npr. umirovljenicima, ne mislim na stranku HSU, nego baš na umirovljenike iz naše Županije.

DARKO KOREN: Ova tema i točka uvijek spada isto tako u one koje služe za određene političke borbe. Ne bih htio da ispadnemo, koji ćemo sada glasati za to, neodgovorni, bezosjećajni, ali se ipak mora odgovoriti na ovakvo jedno političko argumentiranje ovog prijedloga. Možda je vama lakše nego svima ostalima, imate najbogatijeg predsjednika stranke u Županiji, ali smatramo da je ovakav javno prikazani prihod svake političke stranke najtransparentniji i najbolji u političkom djelovanju. Sve ono iznad toga može se sagledavati i drugačije. Mi možemo raspraviti o tome, da smanjimo taj iznos, ali s druge strane moramo biti svjesni da je svakoj političkoj stranci potreban novac za političko djelovanje, pa i za kampanju. Tako da smatram da treba to ne politički, ili barem sa puno manje politike sagledavati i donijeti Odluku na korist svih koji se bave politikom, a smatramo da je ovo najpoštenije i najtransparentnije. Imao sam potrebu to za reći, ne zato da branim taj iznos, ako bi se svi složili da ga treba umanjiti, ja ću isto biti za, ali ne vidim potrebu za demagogijom.

PREDSJEDNIK: Dajem na glasovanje prijedlog Odluke.

Županijska skupština sa 30 glasova „za“ i 5 „protiv“ (trenutno prisutnih) donosi

**O D L U K U**

**o raspoređivanju sredstava iz Proračuna Koprivničko-križevačke županije za financiranje političkih stranaka zastupljenih u Županijskoj skupštini Koprivničko-križevačke županije za 2019. godinu**

Odluka se prilaže zapisniku i čini njegov sastavni dio.

Točka 4.

PREDSJEDNIK: Prijedlog Odluke smo primili. Raspravu su proveli Odbor za financije i proračun i Odbor za statut i poslovnik i podržali prijedlog.

Obrazloženje daje pročelnica Marina Horvat.

MARINA HORVAT: Ova Odluka ne primjenjuje se samo na članove Županijske skupštine nego se ona primjenjuje puno šire. Kad župan osniva neka radna tijela tada se u odluci o osnivanju može navesti da se na te članove radnih tijela također primjenjuje ova Odluka. Upravo nam se zbog toga ukazala potreba izmjene ove Odluke. Ovom postojećom Odlukom je predloženo da naši zaposlenici u ustanovama nemaju pravo na naknadu niti na putni trošak. No, međutim, nismo tu jasno vodili računa da nisu svi naši zaposlenici u ustanovama sa područja grada Koprivnice ili užeg područja, pa se sada ukazala potreba da imamo dosta članova radnih tijela koji su zaposlenici ustanova koje nisu na području grada Koprivnice. Iz tog razloga će takvim zaposlenicima pripadati pravo na putni trošak, ali ne i pravo na naknadu. Primjera radi, zaposlenici određenih škola kojima je osnivač Županija, članovi su nekih radnih tijela i dolaze na sjednicu tog radnog tijela i imaju pravo na putni trošak, ali ne i na naknadu.

Predlažem da podržite ovu dopunu Odluke.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno sa 35 glasova „za“ (trenutno prisutnih) donosi

**O D L U K U**

**o dopuni Odluke o naknadama predsjedniku, potpredsjednicima i članovima Županijske skupštine Koprivničko-križevačke županije i njezinih radnih tijela**

Odluka se prilaže zapisniku i čini njegov sastavni dio.

Točka 5**.**

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za gospodarski razvoj i podržavaju prijedlog.

Obrazloženje daje župan Darko Koren.

DARKO KOREN: To je nastavak Županijske razvojne strategije koji se ovom Odlukom i pokreće. Iz članka 2. je vidljivo da je za nositelja izrade i koordinatora plana imenovana PORA Razvojna agencija i da mi imenujemo, nakon ove Odluke, radnu skupinu za izradu i provedbu i sve ostalo što je potrebno.

PREDSJEDNIK: Da li se predstavnici odbora žele javiti?

Da li se predstavnici klubova članova žele javiti?

MARKO FUCAK: Ako ste gledali Razvojnu strategiju za prošlo razdoblje 2014.-2020. ima jedan zabrinjavajući detalj koji definira podatak da je u našoj Županiji stanovništvo izloženo riziku od siromaštva u postotku od 20,8%, još malo pa ćemo doći na omjer 50:50 u omjeru snaga bogatih i siromašnih. Tu bi se trebali zapitati svi dužnosnici koji barataju sa milijunima kuna, a rastrošno ih dijele onima koji ti novci nisu potrebni. Također u prijašnjoj Razvojnoj strategiji u poglavlju 4.4.3. – gospodarenje otpadom, može se iščitati da je situacija oko Piškornice opisana dosta u prihvatljivom, zadovoljavajućem obliku, pa ćemo vidjeti u novoj Razvojnoj strategiji kako će biti Piškornica prezentirana.

Dokument Razvojna strategija Županije imala je oko 123 stranice, od toga samo na pola stranice bile su opisane investicije, a samo gospodarstvo je opisano na pet stranica i poljoprivreda na nekih 3-4 stranice. Malo čudan podatak s obzirom da je Strategija imala 123 stranice i hvalimo se da smo jedna od razvijenijih Županija. Htio bih vidjeti u tom novom Planu razvoja Koprivničko-križevačke županije, možda da se to malo detaljnije opiše. U novom Planu razvoja očekujem da se definira status oko RCG Piškornice, kada kreće otvaranje? Na koji način će se zbrinjavati miješani komunalni otpad, na koji biorazgradivi otpad, te ostali otpadi koji se daju reciklirati i idu kasnije u uporabu? Već se sada počelo u praksi događati da do 2023. trebamo smanjiti miješani komunalni otpad za 50%, a već sada postoji problematika. Ljudi razvrstavaju plastiku na kućnom pragu, kada to dođe u sortirnicu od te plastike se može iskoristiti samo 20%, sve ostalo ide u miješani komunalni otpad. Da li je to zbog nedovoljne edukacije, ne rade se kvalitetni letci za stanovništvo, mislim da ćemo imati problema i plaćat ćemo penale, kako država, normalno, država će sve to spustiti na niže razine, na županije i lokalnu samoupravu.

Mi podržavamo, Klub SDP-a i Hrvatskih laburista, ovaj plan da se izradi, ali isto ako želimo da se opiše u njemu RCG Piškornica, otvaranje, na koji način će se sve to odvijati. Također i prometna infrastruktura, izgradnja brze ceste, znači sve detaljno, od kupnje zemljišta, od rješavanja imovinsko pravnih odnosa pa sve do izgradnje i otvaranja dionice. Tražimo da u Planu budu definirani konkretni rokovi.

PREDSJEDNIK: Otvaram raspravu za članice i članove.

IVAN SABOLIĆ: Drago mi je da se pripremamo za novo razdoblje, da se radi novi Plan razvoja županije, drago mi je da ćemo moći temeljem tog Plana povlačiti EU sredstva. Nadam se da će tu biti uključeno i jezero Šoderica. Spremni smo, župane, dati vam vodeću ulogu u tome da vi upravljate sa Šodericom, ali morate znati, niti ja bez vas, kao institucija župana, niti vi bez mene, kao institucija načelnika, nećemo postići ništa ako ćemo govoriti tko ima vodeću, tko ima sporednu ulogu i ako se ne dogovorimo da projekti na Šoderici moraju biti zajednički.

Mnogo truda smo uložili i vi i ja i svi ostali koji su željeli da se Šoderica pokrene. Omalovažavanje nekoga da netko ima vodeću ili sporednu ulogu, mislim da nije korektno i nije dobro. Ja sam vama spreman prepustiti, kad se šetnica izgradi, škare da prerežete vrpcu, meni to nije problem. Ja nemam piar, niti imam novinare, meni to nije niti važno. Meni je važno da se na Šoderici nešto napravi, da se nešto izgradi, da imamo turistički brend. Ja se dičim s time da nam je to najveći turistički brend i potencijal kojeg Županija ima. Možda malo subjektivno prema ostalim, podcjenjivački, ali to je moja uloga i to mora biti moja borba. Za to sam izabran i to mi je cilj. Tako da se nadam da ćemo u taj Plan razvoja staviti sve projekte koje Šoderica treba, od izmuljivanja bez kojega, kad izradimo Županijski prostorni plan, kad izradimo općinski prostorni plan bez kojega Šoderica neće ići naprijed. To moramo uvrstiti u te planove da bi mogli napraviti korak koji je presudan da se Šoderici vrati onaj sjaj kojeg je zaslužila.

PREDSJEDNIK: Dajem prijedlog Odluke na glasovanje.

Županijska skupština jednoglasno sa 36 glasova „za“ (trenutno prisutnih) donosi

**Odluku o pokretanju  izrade Plana razvoja**

**Koprivničko-križevačke županije za razdoblje 2021.-2030.**

Odluka se prilaže zapisniku i čini njegov sastavni dio.

Točka 6.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i nema primjedbi.

Obrazloženje daje pročelnica Marina Horvat.

MARINA HORVAT: Ovakav identičan tekst Odluke imamo iz 2012. godine, uvijek smo pratili sve izmjene Zakona i usklađivali ga sa našim internim aktima. Razlog donošenja nove Odluke je izmjena Zakona koja je bila krajem prošle godine, koja nema nekih novosti, s obzirom da smo se uvijek držali toga da se provode redovito javni natječaji za davanje u zakup poslovnih prostora. S druge strane moram biti realna i reći da mi nemamo veliki broj tih prostora i svi koji su bili dani, bili su dani ili našim proračunskim korisnicima, kao što je PORA, Javna ustanova i Zavod za prostorno i za što ste vi davali, redovito, suglasnost da se njima dodijeli takav prostor ili su prostori bili dani putem javnog natječaja.

Ovo je Odluka koja definira cijeli taj postupak davanja u javni natječaj i kupoprodaju, ukoliko nam to bude potrebno. Odluka će stupiti na snagu 1. ožujka, unutar zakonskog roka koji je bio propisan da ju donesemo kao takvu.

Predlažem da ju podržite.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu za članice i članove.

Županijska skupština jednoglasno sa 34 glasa „za“ (trenutno prisutnih) donosi

**Odluku o zakupu i kupoprodaji poslovnoga prostora**

**u vlasništvu Koprivničko-križevačke županije**

Odluka se prilaže zapisniku i čini njegov sastavni dio.

Točka 7.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za poljoprivredu, šumarstvo i vodoprivredu i nemaju primjedbi.

Obrazloženje daje zamjenik župana Darko Sobota.

DARKO SOBOTA: Ovu točku povezao bih s točkom 11. ali samo u smislu obrazloženja. Sukladno odredbama Zakona o lovstvu dosadašnje uvjete javnog natječaja i kriterije vrednovanja ponuda za davanje u zakup zajedničkih lovišta na području naše Županije donosila je ova Županijska skupština, to prema novim odredbama više nije, nego je to župan. Isto to vrijedi i za točku 11. o osnivanju i imenovanju Komisije za provedbu javnog natječaja za davanje u zakup zajedničkih otvorenih lovišta na području Županije.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu za članice i članove.

Ako se nitko ne javlja dajem prijedlog na glasovanje.

Županijska skupština jednoglasno sa 34 glasa „za“ (trenutno prisutnih) donosi

**Odluku o stavljanju izvan snage Odluke o postupku i uvjetima javnog natječaja i kriterijima vrednovanja ponuda za davanje u zakup zajedničkih lovišta**

**na području Koprivničko-križevačke županije**

Odluka se prilaže zapisniku i čini njegov sastavni dio.

Točka 8**.**

PREDSJEDNIK: Prijedlog Programa smo primili.

Obrazloženje daje zamjenik župana Ratimir Ljubić.

RATIMIR LJUBIĆ: Gorska služba spašavanja je jedna od temeljnih operativnih snaga sustava civilne zaštite, pa kao takva nam je vrlo bitna. Njezin ustroj, djelovanje i financiranje je definirano Zakonom o gorskoj službi spašavanja koji između ostalog kaže da jedinica lokalne i regionalne samouprave moraju donijeti program javnih potreba za djelovanje gorske službe spašavanja.

PREDSJEDNIK: Da li se predstavnici klubova žele javiti?

Otvaram raspravu za članice i članove.

IVAN SABOLIĆ: Budući gorska služba spašavanja djeluje na Šoderici, u to ime što su tamo napravili, htio bih se zahvaliti, preporučiti se za dalje. Ako bude potrebe za povećanje sredstava za njihovo djelovanje, podržavam da im se dodjele sredstva, kao i vatrogasci, jako su nam važni i stvarno odrađuju dobar posao.

PREDSJEDNIK: Dajem prijedlog na glasovanje.

Županijska skupština jednoglasno sa 34 glasa „za“ (trenutno prisutnih) donosi

**Program javnih potreba za obavljanje djelatnosti**

**Hrvatske gorske spašavanja, Stanice Koprivnica na području**

**Koprivničko-križevačke županije u 2019. godini**

Program se prilaže zapisniku i čini njegov sastavni dio.

Točka 9.

PREDSJEDNIK: Prijedlog Rješenja smo primili. Raspravu je proveo Odbor za izbor i imenovanja i podržao prijedlog.

Obrazloženje daje pročelnica Marina Horvat.

MARINA HORVAT: Dosadašnja članica Tajana Šimunić očitovala se da nije u mogućnosti sudjelovati u radu Povjerenstva, stoga je u sastav Povjerenstva predloženo da se imenuje Marina Švagelj Jažić, koja je ujedno predsjednica Udruge HERA, koja se bavi zaštitom i promicanjem ljudskih prava, posebice prava žena i djece. Ujedno će zastupati područje grada Križevaca, s obzirom da smo vodili računa da u Povjerenstvu budu zastupljeni takvi kandidati.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu za članove i članice.

Dajem prijedlog Rješenja na glasovanje.

Županijska skupština jednoglasno sa 33 glasa „za“ (trenutno prisutnih) donosi

**Rješenje o izmjeni Rješenja o osnivanju i imenovanju predsjednika/predsjednice**

**i članova/članica Povjerenstva za ravnopravnost spolova**

Rješenje se prilaže zapisniku i čini njegov sastavni dio.

Točka 10.

PREDSJEDNIK: Prijedlog Rješenja smo primili. Raspravu su proveli Odbor za izbor i imenovanja i Odbor za poljoprivredu, šumarstvo i vodoprivredu te nemaju primjedbi.

U međuvremenu smo zaprimili amandman predlagača koji vam je dostavljen elektronskim putem te se o njemu ne glasuje posebno.

Obrazloženje amandmana kao i samog akta daje zamjenik župana Darko Sobota.

DARKO SOBOTA: 23. veljače na snagu je stupio novi Zakon, stoga je predložen ovaj amandman, budući su materijali za sjednicu otišli van. Po novome više se to ne zove povjerenstvo za procjenu šteta od elementarnih nepogoda nego povjerenstvo od prirodnih nepogoda. Ništa drugo se ne mijenja.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu.

MARIJA VUKOBRATOVIĆ: Ovoj točki se nema što dodati. Međutim koristim priliku da kažem nešto o tim elementarnim nepogodama. Ovih dana možemo čitati u medijima, ne znam da li župan to zna, upravo ga obavještavam, da smo Županija koja je dobila 224.000,00 kuna za elementarne nepogode za 2018. godinu. Istovremeno je Virovitičko-podravska županija dobila nešto ispod 12 milijuna kuna, dok je sama Općina Pitomača dobila oko 6,3 milijuna kuna. Nisam znala koji su kriteriji, kako se određuje koliko će tko dobiti. Danas mi je pročelnik gospodin Štimac na Odboru za poljoprivredu objasnio da se može dobiti maksimalno do 5% od svih prihvatljivih troškova kad se prođu sve instance koje o tome odlučuju. Meni je malo nevjerojatno da su troškovi jedne županije za elementarne nepogode bili 12 milijuna kuna, a druge 224.000,00 kuna. Nekako mi se čini da se kriteriji ne uvažavaju i ne provode svugdje isto. Apeliram, ovom prilikom, na našeg župana koji je dobar prijatelj sa ministrom, neka malo urgira da možda i mi dođemo na tu rang listu gdje bi se ostvarila veća sredstva.

DARKO SOBOTA: Postoje pravila igre, postoji Pravilnik o raspodjeli. Čelnicima lokalnih samouprava koja imaju svoja povjerenstva neka obrate pažnju na pravilnik. Da sam ja kojim slučajem načelnik u jednoj od tih općina, ja znam što bih napravio. Pridržavao bih se Pravilnika.

DARKO KOREN: Htio sam prokomentirati ovu vijest koju sam saznao prije nego mi je pročelnik to rekao, netom što je objavljeno na jednom portalu. Ne biste vjerovali da se ja nakon dugo vremena apsolutno slažem s gospođom Vukobratović. Ako je to zaista istina onda je to skandalozno, nemam što drugo reći. Na stranu prijateljstva i stranački odnosi, to nema veza, ako je to istina. Treba biti oprezan, ne treba se zaletavati, možda je krivo prenesen neki podatak. Ako je to tako da je od 20 milijuna u jednoj Županiji isplaćeno 11,5 milijuna, a svima ostalima 9,0 milijuna, onda je to skandalozno.

BRANKO MESAROV: U vezi prirodnih nepogoda postoji metodologija procjene i pravila po kojima moraju povjerenstva raditi, u općinama, u županiji i na kraju Državno povjerenstvo. Nevjerojatno je, koja bi to bila nepogoda koja je pogodila Virovitičko-podravsku županiju, a da nije pogodila našu. Ako je suša, nije mogla biti samo tamo suša, ako je tuča, možda je mogla samo tamo potući, ali to se nije dogodilo, to znamo. Te stvari su kažnjiva djela, ako je netko nešto napisao, a to nije istina. Ne možemo mi po općinama proglašavati, ne možemo tražiti od župana da proglasi elementarnu nepogodu koja se nije dogodila. Ne možemo mi od ljudi prikupiti prijave za nešto što nije istina. Ovo je vrlo zanimljiv podatak. Sjećam se bilo je u prošlom razdoblju i kod nas, dok je dilema da li staviti i koji postotak oštećenja. Teško je to i procijeniti jer ne znate dok je biljka mala, koliko je on stradao u nekoj tuči ili suši, to se sazna tek kad je berba. Mislim da ne možete tražiti od nas, čelnika lokalne uprave, da proglašavamo nešto što nije.

PREDSJEDNIK: Dajem prijedlog Rješenja na glasovanje.

Županijska skupština jednoglasno sa 33 glasa “za“ donosi

**Rješenje o imenovanju predsjednika i članova Povjerenstva za procjenu šteta**

**od elementarnih nepogoda Koprivničko-križevačke županije**

Rješenje se prilaže zapisniku i čini njegov sastavni dio.

Točka 11.

PREDSJEDNIK: Prijedlog Rješenja smo primili. Raspravu je proveo Odbor za poljoprivredu, šumarstvo i vodoprivredu i nema primjedbi.

Obrazloženje nam je ranije dao zamjenik župana Darko Sobota.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno sa 32 glasa „za“ (trenutno prisutnih) donosi

**Rješenje o stavljanju izvan snage Rješenja o osnivanju i imenovanju Komisije za provedbu javnog natječaja za davanje u zakup zajedničkih otvorenih lovišta na području Koprivničko-križevačke županije**

Rješenje se prilaže zapisniku i čini njegov sastavni dio.

Točka 12.

PREDSJEDNIK: Izvješće smo primili.

Obrazloženje, po potrebi, daje Helena Matica Bukovčan, koordinatorica savjetovanja s javnošću Koprivničko-križevačke županije.

HELENA MATICA BUKOVČAN: Poštovani svi ovdje prisutni, savjetovanje s javnošću, postupak koji Županija provodi već četvrtu godinu zaredom, postupak u kojem pozivamo javnost da nam dostavi konkretne prijedloge na akte koji su u proceduri donošenja. U 2018. godini proveli smo ukupno 10-tak savjetovanja u kojima nismo zaprimili niti jedan prijedlog, odnosno primjedbu. Po svakom završenom savjetovanju izrađeno je izvješće koje je dostupno na našim internetskim stranicama. Izvješća su vam dostavljena u materijalima za sjednice Županijske skupštine. Možemo reći da ćemo nastaviti i dalje provoditi savjetovanja, raditi na njihovom unapređenju. Imamo u najavi da ćemo se ove godine uključiti u pilot projekt da se provedba našeg savjetovanja približi savjetovanju na nacionalnoj razini, ali o tome ćete čitati u izvješću za 2019. godinu.

PREDSJEDNIK: Da li se predstavnici klubova članova žele javiti?

Otvaram raspravu.

IVAN SABOLIĆ: Nemam nikakve primjedbe na Izvješće, sve je u redu, sve je legalno i dobro odrađeno. Smatram, ako nije došla niti jedna primjedba na desetak akata koji su stavljeni na internetskoj stranici, da posao nije dovoljno dobro odrađen, on je zakonski dobro postavljen, predstavlja se javnosti, ali time nismo do građana ili zainteresiranih institucija nismo doprli. Dobro ste spomenuli da će se u 2019. stvoriti novi alati po kojima će to savjetovanje, možda, biti bolje. U tome vas podržavam i molim vas da taj alat razvijate, da se čim više građana uključi u savjetovanje, jer ako će više do krajnjih korisnika doprijeti informacije o tome što se radi u Županiji, mislim da će akti izgledati bolje. Vjerujem da postoje i EU natječaji na koje se takve stvari mogu prijaviti i vjerujem da možemo preko toga razviti takve alate i bolje doprijeti do građana i dobiti bolje akte.

PREDSJEDNIK: Dajem Izvješće na glasovanje.

Županijska skupština jednoglasno sa 35 glasa „za“ (trenutno prisutnih) donosi

**Zaključak o prihvaćanju Izvješća o provedbi savjetovanja s javnošću**

**u postupcima donošenja i provedbe općih i drugih akata**

**Koprivničko-križevačke županije u 2018. godini**

Zaključak i Izvješće se prilažu zapisniku i čine njegov sastavni dio.

Točka 13.

PREDSJEDNIK: Izvješće smo primili.

Obrazloženje daje pročelnica Marina Horvat.

MARINA HORVAT: Naš Akcijski plan suzbijanja korupcije je u skladu s Nacionalnim programom. On se uredno izvršava. Možete vidjeti kompletno izvješće po prioritetnim područjima, koje su to aktivnosti, odnosno mjere poduzete i na koji način je to predviđeno. Najveću ulogu mi smo usmjerili prema našem Antikorupcijskom povjerenstvu, kao radnom tijelu Županijske skupštine. Oni aktivno sudjeluju u provedbi svih aktivnosti koje smo kao takve zamislili, a imamo još nekih planova o kojima ćemo vam više reći na nekim od narednih sjednica.

PREDSJEDNIK: Da li se predstavnici klubova članova žele javiti?

Otvaram raspravu. Ako se nitko ne javlja dajem Izvješće na glasovanje.

Županijska skupština jednoglasno sa 35 glasa „za“ (trenutno prisutnih) prihvaća

**Zaključak o prihvaćanju Izvješće za 2018. godinu o provedbi Akcijskog plana suzbijanja korupcije u Koprivničko-križevačkoj županiji za**

**razdoblje od 2018. do 2020. godine**

Izvješće se prilaže zapisniku i čini njegov sastavni dio.

Točka 14.

PREDSJEDNIK: Izvješće smo primili.

Obrazloženje, po potrebi, daje predsjednica Povjerenstva Jadranka Lakuš.

Da li se predstavnici klubova članova žele javiti?

Otvaram raspravu.

SINIŠA KAVGIĆ: Iz Izvješća je vidljivo da nije zaprimljena ni jedna prijava što se tiče korupcije na području Županije, što smatram da građani nemaju dovoljno povjerenja u institucije kojima bi se trebali obratiti u slučaju koruptivnih radnji, to nije dobro. Tu treba pojačati aktivnosti da bi se ohrabrivalo građane, udruge i ostale da javljaju takve slučajeve korupcije. Mi smo, rekao bih, jedna od Županija gdje imamo najviše osuđenih i načelnika općina i nekih gradonačelnika, baš zbog nekih koruptivnih radnji. Smatram da je svaka koruptivna radnja, igra mimo pravila. Kad vidimo da nemamo ni jednu zaprimljenu prijavu, onda nešto nije u redu. Hrvatska je na gornjoj ljestvici po percepciji korupcije i mita, a u našoj Županiji, prema tome sve ide. Mislim da ima mogućnosti i da ima prostora da se taj segment unaprijedi. Nitko ne voli korupciju, pogotovo ljudi koji su pošteni i pravedni, koji žive od svojeg rada i od svojeg truda. Prema tome nešto treba mijenjati. Znam da je to zakonski određeno da mora postojati takvo povjerenstvo, onda ne možemo biti anemični prema svemu tome, nego trebamo pojačati akcije i mjere prema građanima da ih ohrabrimo da prijavljuju takve slučajeve, jer svima nam je u interesu da imamo nultu stopu tolerancije prema kriminalu, a to je kriminal, da neki koriste svoj položaj, svoju čast i svoj ugled, da bi na nezakonit način stekli sredstva koja mu ne pripadaju. Iz Izvješća vidimo da se ništa nije dogodilo, da nema nikakvih aktivnosti, znam da Povjerenstvo radi. Neki su ljudi čak otišli iz Povjerenstva što su smatrali da je to jedna velika blamaža. Dok god imamo takvu percepciju prema tome to nije dobro.

PREDSJEDNIK: Ako se nitko ne javlja dajem Izvješće na glasovanje.

Županijska skupština sa 32 glasa „za“ i 1 „suzdržan“ (trenutno prisutnih) donosi

**Zaključak o prihvaćanju Izvješća o radu Antikorupcijskog**

**povjerenstva Koprivničko-križevačke županije za 2018. godinu**

Zaključak i Izvješće prilažu se zapisniku i čine njegov sastavni dio.

Točka 15.

PREDSJEDNIK: Izvješće smo primili.

Obrazloženje daje predsjednik Savjeta mladih Željko Jurković.

ŽELJKO JURKOVIĆ: Ovo je prvi izvještaj o radu u novom mandatu Savjeta mladih. Zahvaljujem se svima što ste nas izabrali u Županijski savjet mladih. Konstituirani smo sredinom 3. mjeseca, stoga je ovo Izvješće za devet i pol mjeseci prošle godine. Kao izabrani predsjednik Savjeta mladih na konstituiranju sam istaknuo tri glavne točke za naš rad. To je, redovni sastanci i suradnja sa predstavničkim i izvršnim tijelom, organiziranje obuke za članove savjeta mladih, izrada nove Županijske strategije za mlade i prijava za financiranje te strategije iz vanjskih izvora.

Ukupno smo održali sedam sjednica, obradili 30 točaka. Nakon konstituiranja zaključili smo da 70% članova Savjeta mladih nije bilo uključeno u rad savjeta mladih, stoga smo organizirali obuku savjeta u suradnji sa Udrugom gradova u Republici Hrvatskoj. Mogu reći da je edukacija bilo vrlo uspješna.

Druga točka, najznačajniji projekt je izrada Županijske strategije za mlade. Na jednoj od prošlih sjednica Skupštine produžili smo staru Strategiju za mlade i donijeli smo odluku, zaključili smo da imamo znanje i iskustvo da možemo krenuti u izradu nove strategije, ali napraviti jedan korak i donijeti prvi u Hrvatskoj razvojnu strategiju za mlade koja će biti izrađena o metodologiji izrade strateških dokumenata, koja će biti usklađena sa strateškim županijskim dokumentima, ali i Nacionalnim programom za mlade. Takva strategija iziskuje znatna financijska sredstva zbog toga što mora biti provedeno istraživanje interesa i potreba mladih. Mi smo riješili taj problem i u suradnji sa PORA-om pripremili smo projektnu prijavu i dobili smo 61.000,00 kuna od Ministarstva za demografiju, za izradu Strategije. To će biti glavne aktivnosti u ovoj godini na izradi te Strategije. Sudjelovali smo u koordinaciji Županijskih savjeta mladih na sastanku gdje smo raspravljali o izmjenama i dopunama Zakona o savjetima mladih, u slučaju, ako ćemo imati kao koordinacija županijskih savjeta mladih Republike Hrvatske šansu da uključimo jednog našeg člana u novo Povjerenstvo koje će raditi na izmjenama Zakona, to će biti član našeg Savjeta mladih.

Sudjelovali smo na Konferenciji savjeta mladih u Varaždinu, čisto da vidimo model koji oni rade, umrežavanja lokalnih savjeta mladih, pod pokroviteljstvom županijskog savjeta mladih. Sudjelovali smo na Nacionalnoj konferenciji savjeta mladih u Puli gdje sam imao čast sudjelovati kao jedan od panelista uz pročelnika stručne službe grada Šibenika, pomoćnika ministra za demografiju i jedne članice koja je bila u savjetu mladih, a sada je gradska vijećnica. Sudjelovali smo na Koordinaciji županijskih savjeta mladih u Zagrebu, gdje smo prošli edukaciju o sudjelovanju, odnosno odnosima sa medijima, na koji način moramo prezentirati svoj rad preko društvenih mreža, ali i konferencija za medije i priopćenja. Informiranje mladih jedna je od stvari koje su u našem djelokrugu rada. Riješili smo taj problem da smo ušli u partnerstvo sa Udrugom centar za mlade Križevci. U partnerstvu smo prijavili projekt INVOLD i tu smo ostvarili financijsku podršku od 70.000,00 kuna. U prosincu smo pokrenuli projekt osnivanja savjeta mladih u jedinicama lokalne samouprave. Naša tri grada imaju osnovane savjeta mladih, ali općine nemaju. Ponudili smo općinama u suradnji sa Udrugom gradova da će dobiti kompletnu dokumentaciju od javnog poziva, kriterija odabira, odluka o osnivanju, pravilnika o radu, oni moraju imati samo dobru volju i sve to provesti. Ostvarili smo i međunarodnu suradnju savjeta mladih na jednom međunarodnom projektu koji je tek u začetku, pa neću previše o njemu govoriti. Moram konstatirati da je Savjet mladih po prvi puta dobio vanjske izvore financiranja, dobili smo potporu Ministarstva. U partnerstvu između Savjeta mladih i udruga izvršavanja postojeće Strategije, osigurano je preko 200.000,00 kuna za projekte za mlade za 2019. godinu. Prepoznati smo na nacionalnoj razini kao primjer dobre prakse, na koji način bi savjet mladih trebao funkcionirati. Nastavljamo u ovoj godini, krenuli smo s istraživanjem o čemu ćete informacije dobiti sljedeće godine kada će biti izvještaj za 2019. godinu. Mislim da smo u ovom razdoblju djelovanja ostvarili značajne rezultate, puno posla nas još čeka.

PREDSJEDNIK: Da li se predstavnici klubova članova žele javiti?

Otvaram raspravu za članice i članove. Ako se nitko ne javlja dajem Izvješće na glasovanje.

Županijska skupština, jednoglasno, sa 34 glasa „za“ donosi

**Zaključak o prihvaćanju Izvješća o radu Županijskog savjeta mladih   
Koprivničko-križevačke županije za 2018. godinu,**

Zaključak i Izvješće prilažu se zapisniku i čine njegov sastavni dio.

Točka 16.

PREDSJEDNIK: Izvješće smo primili.

Obrazloženje, po potrebi može dati zamjenik župana Ratimir Ljubić.

Da li se predstavnici klubova članova žele javiti?

Otvaram raspravu za članice i članove.

Dajem Izvješće na glasovanje.

Županijska skupština jednoglasno sa 33 glasa „za“ (trenutno prisutnih) donosi

**Zaključak o prihvaćanju Izvješća o radu Županijske koordinacije**

**za ljudska prava Koprivničko-križevačke županije za 2018. godinu**

Točka 17.

PREDSJEDNIK: Izvješće smo primili.

Obrazloženje, po potrebi, daje pročelnica Marina Horvat.

Da li se predstavnici klubova članova žele javiti? Otvaram raspravu. Ako se nitko ne javlja dajem Izvješće na glasovanje.

Županijska skupština jednoglasno sa 33 glasa „za“ (trenutno prisutnih) donosi

**Zaključak o prihvaćanju Izvješća o radu Službeničkog suda u**

**Koprivničko-križevačkoj županiji za 2018. godinu**

Zaključak i Izvješće prilažu se zapisniku i čine njegov sastavni dio.

Točka 18.

PREDSJEDNIK: Izvješće smo primili.

Obrazloženje po potrebi daje pročelnica Marina Horvat.

PREDSJEDNIK: Da li se predstavnici klubova članova žele javiti? Otvaram raspravu.

Županijska skupština jednoglasno sa 33 glasa „za“ (trenutno prisutnih) donosi

**Zaključak o prihvaćanju Izvješća o radu Etičkog povjerenstva**

**Koprivničko-križevačke županije za 2018. godinu**

Zaključak i Izvješće prilažu se zapisniku i čine njegov sastavni dio.

Točka 19.

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i podržao Izvješće.

Obrazloženje daje doktorica Elizabeta Horvatić.

Prije nego nam se obratite, gospođo Horvatić u ime Županijske skupštine čestitam Vam na donijetoj Odluci o dodjeli nagrade za promociju i ugled Koprivničko-križevačke županije.

ELIZABETA HORVATIĆ: Zahvaljujem se Županijskoj skupštini na dodijeljenom priznanju, a osobno smatram da u našoj Županiji ima jako puno odličnika koji su, doista, mogli biti na mojem mjestu.

Izvijestiti ću vas o broju umrlih i obduciranih u koprivničkoj bolnici, vanjskim umrlim, te sudskim obdukcijama učinjenima prošle godine. U koprivničkoj bolnici je 2018. godine umrlo 625 bolesnika, od kojeg broja su obavljene 162 obdukcije, odnosno 25% od svjetske zdravstvene organizacije preporučenih broja obdukcija na ukupan broj umrlih. Izvan bolnice umrlo je još 837 osoba. Prema podacima matičnog ureda još je 28 osoba umrlo u inozemstvu, što je konačni broj od 1524 umrlih osoba u našoj Županiji za 2018. godinu. Najveći broj umrlih je na odjelu nefrologije, njih 107, odnosno odjelu intenzivne medicine njih 96, te plućnom odjelu sa 84 umrla bolesnika. Uzroci smrti najčešće su bili srčani i moždani infarkt, te zloćudni tumori. Uzroci smrti sudskih obdukcija kojih je prošle godine bilo 33, a na zahtjev Županijskog, odnosno Općinskog državnog odvjetništva, najčešće su bili smrt u prometnim nesrećama, smrt izazvana vješanjem, utapanjem, trovanjem, od kojih su uključena i slučajevi samoubojstva.

Iz podataka Hrvatskog zavoda za zdravstvo, prirodni priraštaj u našoj Županiji je s negativnim predznakom, što ukazuje da nema prirodnog obnavljanja stanovništva. No, nešto je malo bolje, vitalni indeks iznosi 56,4, što znači da je 2018. godine na 100 umrlih bilo 56 rođenih, makar su noviji podaci bolji od onih godinu prije, da je 52 rođenih na 100 umrlih. U 2018. godini 664 osoba je više umrlih od broja rođenih. Po gradovima i naseljima, Koprivnica je 74 više umrlih od rođenih, Križevci 119 više umrlih od rođenih, Đurđevac 21 više umrlih od broja rođenih. Iako se ovi brojevi razlikuju to nas ne treba zavarati jer u konačnici omjer je gotovo isti, jer se sve ovo uspoređuje sa brojem stanovnika. Alarmantni slučajevi su Kalnik, Đelekovec i Virje sa tek 6 rođenih u odnosu na 36 umrlih. Međutim, nešto je bolja Gola, godinu prije bilo je šest rođenih na 41 umrlu osobu. Godinu kasnije je 38 rođenih, a isto je 41 osoba umrla. Sjećate se da je godinu prije Peteranec bilo 31 rođeno dijete, naspram 32 umrlih.

Povjerenstvo je 1. veljače ove godine pregledalo i zaključilo očevidnike svih mrtvozornika koji su tijekom godine obavljali preglede osoba umrlih izvan zdravstvene ustanove, na čemu zahvaljujem Upravnom odjelu za zdravstvo socijalnu djelatnost i članovima Povjerenstva za mrtvozorstvo.

Zahvaljujem se županu gospodinu Korenu na potpori i štampanju knjige „U prilog sjećanju“ povodom 65. obljetnice osnutka Hrvatskog liječničkog zbora. Također zahvaljujem županu i pročelnici gospođi Željki Koluder Vlahinja na povećanju naknade mrtvozornicima, a odnosi se na njih 30-toro koje je imenovala Županijska skupština i kojima je, vjerujte uz naknadu od neprocjenjive važnosti više to što se mislilo i na tu kategoriju djelatnika.

Zahvaljujem svima vama na pažnji i strpljenju.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja, dajem Izvješće na glasovanje.

Županijska skupština jednoglasno sa 34 glasa „za“ (trenutno prisutnih) donosi

**Zaključak o prihvaćanju Izvješća o obavljenim obdukcijama**

**i radu mrtvozorničke službe za 2018. godinu**

Zaključak i Izvješće prilažu se zapisniku i čine njegov sastavni dio.

Točka 20.

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i nema primjedbi.

Obrazloženje, po potrebi, daje zamjenik župana Ratimir Ljubić.

Da li se predstavnici Odbora žele javiti? Da li se predstavnici klubova žele javiti? Otvaram raspravu.

Ako se nitko ne javlja, dajem Izvješće na glasovanje.

Županijska skupština jednoglasno sa 34 glasa „za“ (trenutno prisutnih) donosi

**Zaključak o prihvaćanju Informacije o odobravanju i utrošenim sredstvima**

**za pravo na troškove ogrjeva u 2018. godini**

Zaključak i Informacija prilažu se zapisniku i čine njegov sastavni dio.

Točka 21.

PREDSJEDNIK: Prijedlog Zaključka smo primili. Raspravu je proveo

Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i nema primjedbi.

Obrazloženje daje zamjenik župana Ratimir Ljubić.

RATIMIR LJUBIĆ: Prijedlog na Mrežu hitne medicine odnosi se na gradove Križevci i Đurđevac. Tamo uz postojećih pet timova 1, prijedlog je da se uvrsti po jedan tim 2, što je potrebno za puno kvalitetniju i bolju zdravstvenu skrb za naše stanovništvo.

PREDSJEDNK: Da li se predstavnici Odbora žele javiti?

Da li se predstavnici klubova žele javiti?

Otvaram raspravu za članice i članove.

Županijska skupština jednoglasno sa 34 glasa „za“ (trenutno prisutnih) donosi

**Zaključak o davanju prijedloga Mreže hitne medicine**

Zaključak se prilaže zapisniku i čini njegov sastavni dio.

Točka 22.

PREDSJEDNIK: Prijedlog Zaključka smo primili.

Obrazloženje smo čuli u uvodnom dijelu sjednice.

RATIMIR LJUBIĆ: Naše zdravstvene ustanove, kao što sam rekao kod dopune dnevnog reda, dale su prijedlog povećanja postojeće Mreže javne zdravstvene službe i to Dom zdravlja predlaže da se osigura još jedan tim za oralnu kirurgiju. Vraća se jedna specijalizantica i potrebno je da se za nju osigura ordinacija, znači da se poveća jedan tim za oralnu kirurgiju.

Zavod za javno zdravstvo predlaže da djelatnost medicinske mikrobiologije s parazitologijom se poveća sa dva postojeća na tri tima u mreži, a Opća bolnica ima potrebu povećanja liječenja i palijative sa pet na 12 kreveta.

PREDSJEDNIK: Da li se predstavnici klubova članova žele javiti?

Otvaram raspravu za članice i članove.

Županijska skupština jednoglasno sa 34 glasa „za“ (trenutno prisutnih) donosi

**Zaključak o davanju prijedloga izmjene Mreže javne zdravstvene službe**

Zaključak se prilaže zapisniku i čini njegov sastavni dio.

Točka 23.

PREDSJEDNIK: Prijedlog Zaključka smo primili.

Obrazloženje daje pročelnica Marina Horvat.

MARINA HORVAT: Imamo ustanove kojima smo mi jedini osnivač, koji su proračunski korisnici, koje su u našem prostoru bez provođenja javnog natječaja, po povoljnijoj cijeni zakupnine. Sa POROM smo sklopili III. aneks Ugovora vezano uz proširenje prostora na Florijanskom trgu.

PREDSJEDNIK: Da li se predstavnici klubova članova žele javiti? Otvaram raspravu.

Županijska skupština jednoglasno sa 34 glasa „za“ (trenutno prisutnih) donosi

**Zaključak o utvrđenom interesa za sklapanje III. Aneksa Ugovora o zakupu poslovnih prostorija s POROM Regionalnom razvojnom agencijom Koprivničko-križevačke županije, bez provođenja javnog natječaja**

Zaključak se prilaže zapisniku i čini njegov sastavni dio.

Točka 24.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i nema primjedbi.

Obrazloženje daje zamjenik župana Ratimir Ljubić.

RATIMIR LJUBIĆ: Radi se o Osnovnoj školi Sokolovac, Područnoj školi Srijem, gdje je ½ nekretnine bila u vlasništvu Republike Hrvatske koja je izvan sudskom nagodbom darovana školi. Školski odbor je donio Odluku o uknjižbi i trebaju samo suglasnost Županijske skupštine.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Županijska skupština jednoglasno sa 34 glasa „za“ (trenutno prisutnih) donosi

**Zaključak o davanju suglasnosti na Odluku**

**o stjecanju nekretnine Osnovne škole Sokolovac**

Zaključak se prilaže zapisniku i čini njegov sastavni dio.

Točka 25.

PREDSJEDNIK: Prijedlog Zaključka smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i podržava prijedlog.

Obrazloženje daje zamjenik župana Ratimir Ljubić.

RATIMIR LJUBIĆ: Radi se o zemljištu koje je u vlasništvu Ljekarne za koju je Općina Sv. Ivan Žabno dala zahtjev da bi se darovalo Općini Sv. Ivan Žabno u svrhu izgradnje parkirališta koje bi koristilo Ljekarni, kao i ostalim subjektima koji su u blizini, da parkiralište bude opće društvenog značaja.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem prijedlog na glasovanje.

Županijska skupština jednoglasno, sa 34 glasa „za“ donosi

**Zaključak o davanju suglasnosti na Odluku o**

**darovanju nekretnina Općini Sveti Ivan Žabno**

Zaključak se prilaže zapisniku i čini njegov sastavni dio.

Točka 26.

PREDSJEDNIK: Izvješća smo primili. Raspravu je proveo Odbor za financije i proračun i nema primjedbi.

Obrazloženje, po potrebi, daje župan Darko Koren.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Prelazimo na glasovanje.

Glasujemo samo za točku pod b) jer se u studenom 2018. godine nisu trošila sredstva Proračunske zalihe.

Županijska skupština jednoglasno, sa 34 glasa „za“ donosi

**Zaključak o usvajanju Izvještaja o korištenju sredstava Proračuna Koprivničko-križevačke županije za 2018. godinu, Proračunska zaliha za: b)** **prosinac**

Materijal se prilaže zapisniku i čini njegov sastavni dio.

Točka 27.

PREDSJEDNIK: Materijal smo primili. Raspravu je proveo Odbor za obrazovanje, kulturu, znanost, sport i nacionalne manjine i nije podržao prijedlog.

Predlagatelj prijedloga je Dejan Kutičić, koji danas nije prisutan, tako da odmah otvaram raspravu za predstavnike Odbora.

Da li se predstavnici klubova žele javiti? Otvaram raspravu.

TOMISLAV KUČINA: Kao što ste iščitali prijedlog je osnivanje još jednog centra izvrsnosti u Đurđevcu. Mišljenje župana i stručnih službi je da postoji jedan takav Centar izvrsnosti u Koprivnici i smatraju da je dovoljan za područje cijele naše Županije. Možda je točno jedno, možda je točno drugo, možda je istina negdje u sredini. Svaki od nas će glasati onako kako misli i onako kako mu je rečeno da glasa. Kad već govorimo o centrima izvrsnosti i uspješnosti rada naših srednjoškolskih ustanova pod ingerencijom Županije, mislim da ne bi bilo loše da na nekoj od idućih sjednica Skupštine dobijemo informaciju o uspješnosti učenika naših srednjih škola na državnim maturama, o uspješnosti njihovog upisa na fakultete na prve izbore. Mislim da je to nešto, što u svakom slučaju zanima, trenutno, svakog roditelja, učenika u 8. razredu osnovne škole, kada odlučuje u koju školu će upisati svoje dijete. Znači, želi da ga upiše u školu koja ima kvalitetan nastavni program, kvalitetne nastavnike, kvalitetne ishode, kako bi to dijete dobilo maksimalno obrazovanje. Ono što predlažem, da dobijemo tu informaciju, za 2016., 2017. i 2018. godinu, u 9. i 10. mjesecu ćemo vidjeti za 2019. da vidimo gdje smo i što smo.

Ono što moramo priznati, škole su si međusobno konkurenti, vidite da je sve manje i manje učenika na području naše, a i okolnih županija, možda će jednom roditelji nekog učenika koji živi između, npr. Đurđevca i Bjelovara, morati odlučivati u koju će ga gimnaziju upisati, u Đurđevcu ili Bjelovaru. Možda će to biti jedan od pokazatelja, uspješnost na državnoj maturi, upis na fakultetu, da li će ići u Bjelovar ili Đurđevac, a mislim da je nama svima u cilju da naše obrazovne ustanove imaju dovoljan broj učenika i da rade maksimalno koliko je moguće.

MARIJA VUKOBRATOVIĆ: Samo jednu kratku crticu, a vezano uz centre kompetentnosti. U 7. mjesecu 2018. donijeta je Odluka o osnivanju regionalnih centara kompetentnosti za strukovno obrazovanje, za pet prioritetnih područja, odnosno prvih područja. U cijeloj Republici Hrvatskoj osnovano je 25 centara kompetentnosti. Naša Županija ima jedan, pohvaljujem, tko god je radio, dobro je napravio posao. Međutim, kad se govori o našoj Županiji, što vam prvo padne na pamet, poljoprivreda. Mi se kunemo u poljoprivredu, najstariju školu poljoprivrednu imamo na ovom području Europe, vertikalna protočnost je tu, upravo ono što se boduje. Međutim, mi centar kompetentnosti za poljoprivredu, a koja se u ovom periodu donosila, nismo dobili. Netko je zakazao, tko, ja ne znam. Kako su pozivi za natječaj išli na osnivača, župane oprostite, nekako to ide na vašu dušu, po meni. Možda nisam u pravu, možda neke podatke ne znam, ali ta mi se pomisao nameče. 2020. godine ide novih pet područja. Ne znam da li se može raspravljati i o tim starim, odnosno da li će biti ponovljen natječaj za tih pet, do sada već donijetih odluka? Neće, znači totalno smo zakazali, nemamo niti mogućnosti popravka. Imamo mogućnost? Govorim samo o tome da ako postoji ikakva mogućnost popravka ovoga što smo zeznuli, da to i popravimo. Apeliram na župana, jer je on najodgovornija osoba po tom pitanju.

RATIMIR LJUBIĆ: 2013. godine na inicijativu Županijskog vijeća matematike osnovnih i srednjih škola osnovan je Centar izvrsnosti u Gimnaziji za područje cijele Županije. Njega pohađa, u ovom trenutku, 65 učenika osnovnih škola i 25 učenika srednjih škola. Slažem se s vama, da nije možda dostupnost jednaka za područje Križevaca i Đurđevca. Ako se ukaže potreba, inicijativa, mi smo spremni otvoriti i u Đurđevcu i Križevcima, ali moramo slušati struku, moramo vidjeti da li imamo kadrove koji su voljni predavati, da li ima interesa djece koji žele to pohađati. Ovog trenutka u Gimnaziji se radi matematika, kemija, biologija i fizika, ali ako ima potrebe za nekim drugim predmetima, to mora doći prijedlog od struke. Što se tiče centra kompetentnosti naša Županija je predložila Ministarstvu dva područja, to je elektrotehnika, računalstvo i poljoprivreda. Ministarstvo je odlučivalo autonomno bez mogućnosti urgencija županije, tako da su oni odlučili za računalstvo i elektrotehniku. Isto smo tako lobirali i za poljoprivredu kao i za elektrotehniku. Smatram da nismo zakazali, jer smo nudili poljoprivredu i željeli smo poljoprivredu.

DARKO KOREN: Zamjenik Ljubić rekao je sve što je potrebno. Obzirom da ovo pitanje ulazi u sferu osobnosti, imam potrebe reagirati. Apsolutno, odagnati bilo kakvu mogućnost odgovornosti za ovu prozivku gospođo Vukobratović, vi jako dobro znadete situaciju, kad govorimo o Srednjoj i Visokoj gospodarskoj školi u Križevcima i nekakve privatne relacije, ali one u ovom slučaju nisu bitne, nego je bitno ovo što ste vi rekli. Nevjerojatno, već se drugi put, danas, slažem s vama, a to, ako na ovom prostoru koji obuhvaćaju ovih pet županija, Međimurska, Varaždinska, Krapinsko-zagorka, naša i Bjelovarsko-bilogorska, ako pojam poljoprivrede pokušate promatrati, onda će vam apsolutno prva asocijacija biti Koprivničko-križevačka županija. Ja sam doslovno poludio na to, iako ne možemo osporiti da i Obrtnička škola u Koprivnici zajedno s partnerom školom u Đurđevcu, ima pravo imati Centar kompetencija iz područja elektrotehnike i računalstva i to je veliki uspjeh. Apsolutno je nonsens da naša Županija ne dobije isti takav centar iz poljoprivrede. Nemoguće je bilo dobiti dva. Ali isto tako, nemoguće je kriterij po kojem je određeno da netko drugi to dobije, a i ne. Jako dobro znam pozadinu tih igara koje su se odigravale i znam za što će se ta sredstva koristiti, za razliku od projekta koje smo mi prijavili, koji bi zaista bio iskorišten za razvoj poljoprivrede. Isto sam tako nezadovoljan, ljut, u nekoliko sam korespondencija s Ministarstvom i ministricom to i pokazao. Mogu vam to dokumentirati. Apsolutno otklanjam svaku primisao da smo mi tu nešto mogli, a nismo napravili. Isto sam mišljenja kao i vi da je apsolutno naša Županija, kad govorimo o poljoprivredi najviše zaslužila taj centar. Imamo 11.000 obiteljskih poljoprivrednih gospodarstava, jer imamo jednu Podravku, prehrambenu industriju, jer imamo, zaista, snažnu razvijenu poljoprivredu, za razliku od onih koji su dobili, ne mogu vam sada ovdje reći to, mogu vam poslije dok sjednica završi. Ljut sam i nezadovoljan, to sam i pokazao i rekao. To vam je isto tako kao i ovo s naknadom za elementarne nepogode. Neke se odluke donose isključivo po političkom ključu. Ako smo tu slabi ili smo zakazali, ja ne mogu od toga pobjeći. Mi smo pošteno igrali.

PREDSJEDNIK: Dajem prijedlog Zaključka na glasovanje.

Županijska skupština sa 9 glasova „za“ ne prihvaća

**Zaključak o formiranju Centra izvrsnosti unutar**

**Koprivničko-križevačke županije**

Točka 28.

PREDSJEDNIK: Otvaram raspravu pod točkom „Pitanja i prijedlozi članova“.

TIHANA KRALJIĆ: Imam jedan prijedlog, tiče se sela i poljoprivrede, da nastavimo po prethodnoj točki. Molim da me podržite u tom prijedlogu. Mislim da instanca Županijske skupštine ta instanca koja bi mogla naići na jedno plodno tlo, da se obratimo Ministarstvu poljoprivrede, tiče se obiteljskih poljoprivrednih gospodarstva i to velikog broja obiteljskih poljoprivrednih gospodarstava u Koprivničko-križevačkoj županiji i to svih onih koji su u prigradskim naseljima. Znači, na području Grada Križevaca, Grada Koprivnice i Grada Đurđevca, imamo veliki broj obiteljskih poljoprivrednih gospodarstava koji zbog kriterija indeksa razvijenosti, jer Koprivnica, Križevci i Đurđevac imaju veliki indeks razvijenosti, oni naprosto nemaju, apsolutno nikakve šanse kad govorimo o mjerama ruralnog razvoja, jedino u situaciji kad se dogodi, kao što je sada sa mjerom 6.1.1., pa ministar donese odluku da se odobri za sve oni koji su se prijavili. Znači, prijedlog bi išao u smjeru neka indeks razvijenosti ostane kao kriterij, ako se radi o mjeri 7.1.1. – ulaganja u infrastrukturu, u ceste, tamo gdje je nositelj jedinica lokalne samouprave, ali ako se radi o obiteljskom poljoprivrednom gospodarstvu koje je u Sv. Heleni, koje je u Jagnjedovcu, koje je u Suhoj Kataleni, onda taj kriterij njega automatski diskvalificira i on, nažalost, ne može koristiti ta sredstva. Molim da me podržite u tome.

TOMISLAV KUČINA: Kao što znate, na jednoj od sjednica prošle godine govorio sam o problemu vatrogastva u Sv. Ivanu Žabno i potrebi nabavke vozila. Mogu vas izvijestiti da je prije dva mjeseca vozilo uspješno nabavljeno, nije novo, ali za nas je kao novo. Budući su za nabavku bila potrebna znatna financijska sredstva, uključila se općina, gospodarstvenici, ali i Županija putem Vatrogasne zajednice Županije. Ovim putem se zahvaljujem županu na potpori i omogućavanju nabavke vatrogasnog vozila u Sv. Ivanu Žabnu.

ZLATKO MAKAR: U svezi natječaja za predlaganje programa i projekata udruga koje su od posebnog interesa za Koprivničko-križevačku županiju. Tu su i udruge koje se brinu o najranjivijoj skupini naših građana, to su invalidi, osobe s invaliditetom, slijepe, slabovidne, slabo pokretne i nepokretne osobe. Kod tih programa sredstva se dodjeljuju nakon izvršenih radnji programa. Bilo bi pozitivno kada bi se sredstva dala kao akontacija od 50% ili koliko se već odredi, za te programe, da se tim udrugama koje su neprofitabilne, omogući njihovo djelovanje.

SINIŠA KAVGIĆ: Referirao bih se na postavljeno pitanje s prošle sjednice vezano za dobrobit životinja. Dobio sam odgovor od pročelnika Štimca, gdje stoji da je župan donio Rješenje o imenovanju osobe za dobrobit životinja, objavljeno u Službenom glasniku 7/18. Pročitao sam glasnik, takvog Rješenja tamo nema. Dobio sam odgovor da je sazvana Koordinacija, selektivno, članovi koji su izabrani u tu Koordinaciju nisu dobili poziv za sastanak. Zanima me da li je to nešto na osobnoj razini, da li takve osobe smetaju radu Koordinacije, a izabrane su tamo, trebale bi biti pozvane, ako su izabrane. Zašto nisu pozvane? Konkretno predstavnica Udruge za zaštitu životinja gospođa Maja Gašparić, nije pozvana na tu Koordinaciju. Radi se o kompleksnom problemu, ozbiljnom problemu i mislim da županijska tijela nisu shvatila bit problema i mislim da neozbiljno pristupaju tom problemu.

MARIJAN ŠTIMAC: Pitanje da Županije nije poduzela odgovarajuće radnje glede Zakona o zaštiti životinja, na način da nema izabrano koordinacijsko tijelo. Činjenica je da smo mi u 7. mjesecu na Županijskoj skupštini donijeli Odluku o izboru koordinacijskog tijela koja je objavljena u Službenom glasniku 7/18. Unutar te same Odluke o osnivanju koordinacijske radne skupine pod točkom 3. Suzana Zemljak, predstavnik jedinice područne samouprave, osoba je odgovorna za dobrobit životinja.

U drugom dijelu odgovora koji sam ja potpisao također da bi mi mogli ovo uvrstiti u točku dnevnog reda, morali smo imati i rješenje župana o imenovanju nadležne osobe. Župan je donio Rješenje o imenovanju osobe Suzane Zemljak ispred Županije i to Rješenje je objavljeno u istom Službenom glasniku, pa sam ja napisao da je objavljeno u broju 7/18. Službeni glasnik je javni dokument, dostupan je gospođi Gašparić i svima koje to zanima, ali je objavljen u broju 5/18. Ako se trebam ispričati što nije pisalo ispravno 5 nego 7, ostaje i dalje na snazi da je osobno gospođa Gašparić, kao osoba predložena od Udruge za zaštitu životinja iz Zagreba i ona zna da je članica Koordinacijskog tijela, ostvarila je kontakte, ona zna da je članica Koordinacijskog tijela, sama se i prijavila, što smo na kraju i uvažili. No, sukladno Zakonu, početak rada toga tijela je 1. siječnja 2019. godine, stoga ona i nije mogla do sada prisustvovati niti na jednom službenom sastanku tog Koordinacijskog tijela. U međuvremenu na zahtjev gospodina Omana, bio je jedan informativni razgovor na koji smo pozvali samo glavne dionike, predstavnike gradova gdje postoje romska populacija i predstavnike veterinarskih stanica koje bi bile, eventualno, glavni dionici u akciji koja bi se financirala iz uprava za veterinarstvo u smislu zbrinjavanja tih životinja, a vezano uz romsko naselje. To je bio radni sastanak u kojem smo, informativno, čuli model koji je proveden u Međimurju i otprilike o modelu i načinu koji će biti program i plan rada Koordinacijskog tijela koji će biti na sljedećoj sjednici Skupštine, gdje će između ostalog biti smjernice i uloge svakog dionika. Na tom službenom sastanku donosit će se plan rada kao budući dokument za ovu Skupštinu i biti će gospođa Gašparić prisutna.

DARKO KOREN: Ovo je pokazatelj da može i Skupština završiti sa konstruktivnim i korisnim pitanjima. Pročelnik je odgovorio na postavljeno pitanje. Mislim da ste zadovoljni.

Gospodinu Kučini mogu reći hvala na hvalu, zaista smo se potrudili da ta sredstva kroz Vatrogasnu zajednicu, a na područje Križevaca budu sva utrošena na taj način.

Što se tiče prijedloga gospođe Tihane Kraljić, o tome smo mi dosta razgovarali, to je problem koji je poznat i šire. Mislim da je apsolutno na mjestu vaše razmišljanje. Mi ćemo potaknuti tu ideju i tu promjenu, na način da ćemo reagirati i kao Županija, ali kroz koordinaciju regionalnog koordinatora kojeg imate, na sastancima koje imate, da kroz ta dva medija pokušamo utjecati da se to promjeni. To je zaista nepravedno.

Gospodinu Makaru zahvaljujemo na pitanju, radi se o financiranju udruga osoba sa invaliditetom. Na vaše pitanje mogu odgovoriti da ćemo tako učiniti, kao što ste vi upravo rekli, da će se minimalno 50% sredstava moći unaprijed koristiti.

PREDSJEDNIK: Ovim lijepim informacijama završavam današnju sjednicu.

Dovršeno u 19,10 sati.

ZAPISNIK SASTAVILA PREDSJEDNIK

Helena Matica Bukovčan Željko Pintar